512 individu ditahan ingkar arahan PKP
Oleh ZULKIFLI MANZOR

13 September 2020, 2:45 pm
KUALA LUMPUR – Seramai 512 individu ditahan pihak polis semalam atas kesalahan ingkar arahan Perintah Kawalan Pergerakan (PKP).
Menteri Kanan Pertahanan, Datuk Seri Ismail Sabri Yaakob berkata, seramai 59 individu terlibat ditahan direman, manakala 452 lagi individu dikompaun.
Menurut beliau, atara kesalahan termasuk tidak memakai pelitup muka (14), aktiviti kelab malam (294), `private party’ (56) dan disyaki menjalankan aktiviti pelacuran (4).
“Kesalahan lain termasuk gagal menyediakan peralatan/catitan keluar masuk (32), aktiviti dengan melibatkan kehadiran orang ramai yang menyukarkan penjarakan fizikal (103).
“Turut ditahan premis beroperasi melebihi tempoh (8) dan gagal mematuhi arahan kuarantin Perintah Kawalan Pergerakan Pentadbiran (1),” katanya dalam satu kenyataan akhbar di sini hari ini.
Ismail Sabri berkata, secara keseluruhan Task Force Operasi Pematuhan melakukan pemantauan keatas 3,989 pasar raya, 5,405 restoran, 1,331 penjaja, 1,146 kilang, 3,860 bank dan 663 pejabat kerajaan semalam.

Menurut beliau, turut dipantau 1,146 terminal pengangkutan darat, 211 terminal pengangkutan air dan 108 terminal pengangkutan udara.
Dalam pada itu, katanya, Operasi Benteng oleh pasukan keselamatan semalam menahan seramai 80 pendatang asing tanpa izin (PATI), enam penyeludup dan satu tekong.
Jelas beliau, seramai 20 PATI terbabit ditahan di Sungai Nipah Haji Dorani, Sungai Besar, Selangor oleh Angkatan Tentera Malaysia (ATM). – K! ONLINE


Kerajaan digesa bina kelubung air baharu atasi banjir kilat
Oleh KOSMO!

13 September 2020, 12:40 pm
Oleh SHAARANI ISMAIL
BATU GAJAH – Pihak berwajib diminta untuk menyegerakan pembinaan kelubung air baharu bagi menggantikan kelubung air sedia ada di Sungai Selinsing yang melalui jalan utama Kampung Baru Nalla dekat sini.
Kelubung berkenaan yang sudah sekian lama dibina dan bersaiz kecil tidak lagi mampu menampung jumlah air yang besar terutama ketika hujan lebat berpanjangan hingga mengakibatkan banjir kilat di kawasan sekitar.
Ahli Parlimen Batu Gajah, V. Sivakumar berkata, masalah itu bukan baharu malah sudah beberapa kali dibangkit sejak beliau dipilih sebagai Ahli Dewan Undangan Negeri (ADUN) Tronoh sejak 2008 sehinggalah bertukar ke kerusi Parlimen pada 2013.
“Saya sudah bawa masalah ini ke Sidang Dewan Undangan Negeri ketika menjadi ADUN Tronoh tetapi tiada penyelesaian, saya juga sudah suarakan masalah ini ke Parlimen, pegawai daerah juga maklum akan masalah ini dan memberi jaminan ia akan diselesaikan.
“Ada cadangan supaya dibina jambatan merentangi sungai berkenaan tetapi ia perlu memerlukan kos yang tinggi selain akan menyukarkan penduduk.

“Langkah terbaik adalah dengan menukar kelubung sedia ada yang merentasi sungai dengan kelubung yang lebih besar bagi mengelak masalah berulang,” katanya pada sidang akhbar selepas mengadakan pertemuan dengan penduduk Kampung Baru Nalla dekat sini hari ini.
Katanya, kelubung berkenaan tidak dapat menampung jumlah air yang besar ketika hujan lebat ditambah lagi jika ia membawa bersama sampah yang akan menyekat laluan dan mengakibatkan air melimpah.
Beliau berkata, laluan utama itu bukan sahaja digunakan oleh penduduk Kampung Baru Nalla tetapi juga beberapa kampung berhampiran termasuk Kampung Kurnia dan Kampung Serkai Jadi. – K! ONLINE


Penunggang motosikal pamer aksi bahaya diburu polis
Oleh EDDY AQMAL MOHAMED HAMIDI

13 September 2020, 3:25 pm
KUALA LUMPUR – Tindakan seorang lelaki menunggang motosikal sambil mempamerkan aksi berbahaya di Jalan Kuching di sini akhirnya mengundang padah apabila dia kini menjadi buruan polis.
Ketua Jabatan Siasatan dan Penguatkuasaan Trafik (JSPT) Kuala Lumpur Asisten Komisioner Zulkefly Yahya berkata, pihaknya dimaklumkan tentang satu klip video yang ditularkan melalui aplikasi WhatsApp pada 9 September lalu memaparkan seorang lelaki menunggang motosikal sambil melakukan aksi berbahaya.
“Video klip berkenaan memaparkan seorang lelaki menunggang motsikal jenis Honda secara berbahaya dengan meletakkan kedua-dua belah kakinya di ‘handle’ motosikal sambil kedua-dua belah tangannya sedang memegang bungkusan air.
“Berdasarkan papan tanda yang dapat dilihat di dalam rakaman tersebut, kejadian dipercayai berlaku di Jalan Kuching menghala ke Batu Caves,” katanya dalam satu kenyataan di sini hari ini.
Menurut Zulkefly, semakan ke atas nombor pendaftaran motosikal itu mendapati ia dimiliki oleh seorang lelaki warga emas berusia 61 tahun yang menetap di Selayang dan tinjauan ke lokasi turut menemui motosikal tersebut di kawasan parkir premis terbabit.
“Apabila pasukan serbuan pergi ke rumah berkenaan dan berjumpa warga emas itu itu, mereka dimaklumkan bahawa motosikal berkenaan digunakan oleh anaknya berusia 36 tahun yang pada masa tersebut tiada di rumah.

“Susulan itu, anggota bertugas telah bertindak merampas motosikal berkenaan dan meneruskan usaha mengesan suspek bernama M.Thiruvarasu bagi membantu siasatan di bawah Seksyen 42(1) Akta Pengangkutan Jalan 1987,” tegas beliau.
Terdahulu, satu klip video berdurasi 41 saat tular di laman sosial Facebook memaparkan aksi bahaya seorang lelaki menunggang motosikal sambil meletakkan kedua-dua kakinya ke ‘handle’ motosikal.
Video tersebut bagaimanapun menerima bertubi-tubi kecaman daripada netizen yang turut menggesa agar pihak berkuasa mengambil tindakan tegas terhadap lelaki berkenaan. – K! ONLINE


Kembara Pengguna dan Peniaga KPDNHEP Selangor 2020
Oleh ZULKIFLI MANZOR

13 September 2020, 2:28 pm
SUBANG JAYA – Kementerian Perdagangan Dalam Negeri dan Hal Ehwal Pengguna (KPDNHEP) melancarkan Program Kembara Pengguna dan Peniaga KPDNHEP Selangor 2020 hari ini.
Ketua Setiausahanya, Datuk Seri Hasnol Zam Zam Ahmad berkata, program itu antara lain bertujuan mendapatkan maklumat tentang kesedaran kepenggunaan dalam kalangan orang ramai.
“Pada masa sama, program ini akan turut mempromosikan Kempen Beli Barangan Malaysia (KBBM) dan Program Jualan Malaysia (PJM) kepada anggota masyarakat,” katanya.
Beliau berkata demikian pada sidang media Majlis Perasmian dan Pelepasan Kembara Pengguna dan Peniaga KPDNHEP Selangor Tahun 2020 di sini hari ini.
Hasnol Zam Zam berkata, program itu turut melibatkan jelajah 12 kenderaan sejauh 591 kilometer bagi mempromosikan KBBM dan PJM di sekitar Selangor.
Menurut beliau, sebanyak 20 tempat kajian ditetapkan untuk konvoi itu mendapatkan responden dalam kalangan orang ramai mengenai kepenggunaan. – K! ONLINE


Seorang maut dua kenderaan bertembung
Oleh MOHD SYALMIZI HAMID

13 September 2020, 3:19 pm
SEBERANG PERAI – Seorang pengurus pemasaran terbunuh selepas kenderaan pelbagai guna (MPV) dipandunya bertembung dengan sebuah kenderaan utiliti sukan (SUV) di Jalan Kulim, Taman Bandaraya, Bukit Mertajam di sini awal pagi tadi.
Dalam kejadian kira-kira pukul 2 pagi itu, mangsa, Sim Wei Jaan, 38, meninggal dunia ketika tiba di Hospital Bukit Mertajam (HBM) di sini kira-kira 20 minit kemudian dipercayai akibat kecederaan.
Ketua Polis Daerah Seberang Perai Tengah, Asisten Komisioner Shafee Abd. Samad berkata, kejadian dipercayai berlaku apabila MPV jenis Toyota Avanza dipandu mangsa telah terbabas.
“Kenderaan mangsa datang dari arah Bukit Mertajam menghala ke Machang Bubok sebelum memasuki ke laluan bertentangan di tempat kejadian.
“Ia kemudian melanggar bahagian hadapan SUV jenis Proton X70 dipandu lelaki berusia 49 tahun yang datang dari arah bertentangan sehingga menyebabkan bonet Toyota Avanza mengalami kebakaran kecil,” katanya kepada pemberita hari ini.
Menurut Shafee, akibat kejadian itu, pemandu kedua-dua kenderaan dikejarkan ke HBM untuk menerima rawatan sebelum mangsa disahkan meninggal dunia pada pukul 2.25 pagi.

“Pemandu Proton X70 hanya cedera ringan dan sakit-sakit pada pinggang,” katanya. – K! ONLINE


Pasangan kekasih peras ugut dicekup
Oleh EDDY AQMAL MOHAMED HAMIDI

13 September 2020, 2:23 pm
PETALING JAYA – Tindakan sepasang kekasih memeras ugut seorang wanita menggunakan gambar dan video bersifat peribadi milik mangsa tidak berpanjangan selepas kedua-dua mereka ditahan polis pada 11 dan 12 September lalu.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, pihaknya menerima aduan daripada mangsa, seorang wanita berusia 21 tahun pada 1 Jun lalu memaklumkan tentang kejadian.
“Menurut mangsa, pada 31 Mei lalu, dia menerima mesej daripada nombor telefon tidak dikenali yang meminta wang sebanyak RM1,000 sekiranya tidak mahu gambar dan video bogel miliknya disebarkan.
“Siasatan awal mendapati mangsa pernah berkongsi gambar dan video bersifat peribadi itu kepada bekas teman lelakinya berusia 22 tahun pada Mac lalu namun mereka sudah lama tidak berhubung dan lelaki itu turut mendakwa telah kehilangan telefon bimbitnya,” katanya dalam satu kenyataan hari ini.
Menurut Nik Ezanee, mangsa kemudiannya memaklumkan telah berjumpa dengan rakan kepada bekas teman lelakinya pada April lalu dan telah memberikan wang sebanyak RM300 kepada lelaki itu dengan harapan gambar dan video miliknya dipadamkan.
“Bagaimanapun suspek masih meminta wang daripada mangsa dan wanita itu kemudiannya telah memindahkan lagi wang sebanyak RM400 ke dalam sebuah akaun bank yang diberikan kepadanya.

“Susulan maklumat yang diperolehi, sepasukan polis dari Bahagian Siasatan Jenayah Petaling Jaya telah menahan pemilik akaun berkenaan iaitu seorang wanita berusia 23 tahun yang juga merupakan tunang kepada suspek di sebuah premis perniagaan di Sungai Besi, Kuala Lumpur pada 11 September lalu,” ujarnya.
Tambah Nik Ezanee, soal siasat yang dilakukan telah membawa kepada penahanan suspek di tepi jalan di Sea Park di sini kira-kira pukul 11.30 malam keesokan harinya dan lelaki berkenaan turut mengaku telah melakukan pemerasan ke atas mangsa.
“Semakan mendapati suspek wanita tidak mempunyai rekod jenayah lampau manakala tunangnya pula mempunyai dua rekod kesalahan penyalahgunaan dadah di bawah Seksyen 12(2) Akta Dadah Berbahaya.
“Suspek wanita direman tiga hari sehingga esok manakala suspek lelaki pula akan dibawa ke hadapan majistret untuk permohonan reman bagi meneruskan siasatan di bawah Seksyen 384 Kanun Keseksaan,” tegas beliau. – K! ONLINE


Jalaludin dilantik Ketua Cawangan Khas Johor
Oleh MOHD SHARKAWI LONDING

13 September 2020, 2:36 pm
JOHOR BAHRU – Bekas Ketua Cawangan Khas (KCK) Ibu Pejabat Polis Kontinjen (IPK) Kelantan, Senior Asisten Komisioner Jalaludin Hamid dilantik mengetuai KCK IPK Johor berkuatkuasa hari ini.
Jalaludin, 56, menggantikan Deputi Komisioner Ahmad Ramdzan Daud yang dinaikkan pangkat sebagai Ketua Penolong Pengarah Penyelidikan dan Keurusetian Cawangan Khas Bukit Aman.
Jalaludin berkata, dia akan berusaha meneruskan legasi serta kecemerlangan yang sudah dicapai Jabatan Cawangan Khas diterajui Ahmad Ramdzan.
“Saya tertarik dengan ucapan Ketua Polis Johor yang mahukan pemimpin yang mempunyai fikiran kritis, konvervatif dan kreatif.
“Tiga kata ini bukan sahaja untuk difahami tetapi perlu dipraktikan untuk mencapai objektif penugasan kita di dalam dunia kepolisan,” katanya.
Beliau berkata demikian ketika ditemui selepas Majlis Serah Terima Tugas KCK di IPK Johor Bahru di sini hari ini.

Hadir menyempurnakan majlis ialah Ketua Polis Johor, Datuk Ayob Khan Mydin Pitchay.
Jalaludin yang berasal dari Temerloh, Pahang berkhidmat dalam Polis Diraja Malaysia (PDRM) selama 34 tahun dan pernah bertugas di negeri Kedah, Pahang dan Kelantan. – K! ONLINE


Peneroka meninggal dunia selepas terjatuh di garaj kereta
Oleh KOSMO!

13 September 2020, 11:53 am
Oleh AIMUNI TUAN LAH
GUA MUSANG – Seorang peneroka meninggal dunia dipercayai terjatuh di dalam garaj kereta rumahnya di Rancangan Kemajuan Tanah (RKT) Kesedar Jeram Tekoh di sini pagi semalam.
Warga emas itu, Ab. llah Hussin, 73, ditemui oleh anak perempuannya kira-kira pukul 10.25 pagi.
Ketua Polis Daerah Gua Musang, Superintendan Mohd. Taufik Maidin berkata, sebelum itu, anak perempuan warga emas itu melihat bapanya keluar melalui pintu dapur kira-kira pukul 8.45 pagi.
Katanya, mangsa dipercayai terjatuh selepas melalui lantai licin di garaj berkenaan.
“Anak perempuan mangsa yang menemui bapanya terlantar di garaj itu segera menghubungi Klinik Kesihatan Jeram Tekoh.

“Sebaik pemeriksaan dilakukan, pegawai yang menjalankan tugas itu mengesahkan mangsa sudah meninggal dunia,” katanya ketika dihubungi Kosmo! di sini hari ini.
Mohd. Taufik berkata, anak perempuan mangsa juga menyatakan bapanya pernah mengadu sakit dalam perut sebelah kanan.
Katanya, jenazah mangsa kemudian dihantar ke Hospital Gua Musang untuk dibedah siasat.
Tambahnya, siasatan yang dijalankan juga mendapati tiada sebarang unsur jenayah ke atas warga emas itu dan mengklasifikasikan kes itu sebagai mati mengejut. – K! ONLINE


Lebur RM126,259 ditipu skim pelaburan Internet
Oleh KOSMO!

13 September 2020, 11:36 am
Oleh MOHD. SHAHRULANOOR ISHAK
KUANTAN – Seorang peniaga di Karak, Bentong dekat sini kerugian RM126,259 selepas ditipu skim pelaburan yang diiklankan di Internet.
Lelaki berusia 48 tahun itu melayari Internet pada 9 September lalu dan ternampak iklan pelaburan tersebut yang menjanjikan pulangan lumayan kepada pelabur.
Dia seterusnya menghubungi nombor telefon yang tertera di ruang iklan berkenaan dan bercakap dengan seorang lelaki yang menjanjikan keuntungan berlipat kali ganda.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, mangsa membuat pelaburan awal sebanyak RM1,000 dan menerima keuntungan RM500.
“Selepas mendapat pulangan tersebut, pengadu (mangsa) percaya dan membuat pelaburan yang lebih besar.

“Pengadu telah memasukkan wang sebanyak RM126,259 ke dalam tiga akaun berbeza atas nama tiga individu berlainan,” katanya dalam satu kenyataan hari ini.
Mohd. Wazir menambah, mangsa menyedari tertipu apabila sekali lagi diarahkan memasukkan wang sebanyak RM60,000.
Mangsa membuat laporan di Ibu Pejabat Polis Daerah Bentong dan kes disiasat mengikut Seksyen 420 Kanun Keseksaan. – K! ONLINE


Lebih 100 penduduk Kuala Kangsar terjejas akibat banjir kilat
Oleh KOSMO!

13 September 2020, 10:57 am
Oleh SHAARANI ISMAIL
KUALA KANGSAR – Lebih 100 penduduk membabitkan 20 keluarga terpaksa ditempatkan di tiga pusat pemindahan sementara (PPS) selepas tiga kampung di daerah ini dilanda banjir kilat berikutan hujan lebat sejak petang semalam.
Jurucakap Jabatan Bomba dan Penyelamat Malaysia (JBPM) Perak berkata, tiga kampung berkenaan adalah Kampung Talang Hulu, Kampung Talang Hilir dan Kampung Lembah di Padang Rengas.
Katanya, setakat jam 7.30 pagi tadi, PPS yang dibuka adalah di asrama kediaman Kolej RISDA, Padang Rengas yang menempatkan tujuh keluarga.
“PPS Dewan Orang Ramai (DOR) Kampung Stor juga menempatkan tujuh keluarga penduduk Kampung Talang Hulu manakala PPS DOR Kampung Talang Masjid membabitkan enam keluarga dari kampung Talang Hilir,” katanya dalam satu kenyataan di sini hari ini.
Beliau berkata, setakat ini air sudah dilaporkan surut dan hujan juga sudah mulai berhenti.

“Bagaimanapun bomba masih menjalankan pemantauan dari semasa ke semasa bagi memastikan keadaan terkawal,” katanya. – K! ONLINE


Koeman cabar Messi kembalikan prestasi
Oleh KOSMO!

13 September 2020, 10:20 am
BARCELONA – Pengendali Barcelona, Ronald Koeman mencabar Lionel Messi supaya mengembalikan semula tahap terbaiknya musim ini selepas menamatkan spekulasi perpindahan dengan memilih untuk kekal bersama pasukan itu.
Walaupun The Catalan mengharungi kempen mengecewakan musim lalu tetapi Messi, 33, masih berjaya meledak 31 jaringan dan melakukan 26 umpanan gol daripada 44 perlawanan dalam semua kejohanan.
Justeru, Koeman, 57, berharap pemenang enam kali Ballon d’Or itu dapat sekali lagi membuktikan tahap terbaiknya bagi memastikan kejayaan mampu diraih Barcelona musim ini.
“Messi adalah pemain terbaik dan kehadirannya amat penting buat Barcelona. Dia sudah membuktikannya pada setiap tahun, jadi saya berharap perkara sama dapat dilakukannya semula musim ini,” kata Koeman.
Kapten Argentina itu juga sudah kembali menjalani beberapa siri latihan skuad utama Barcelona menjelang perlawanan pertama saingan musim baharu La Liga menentang Villarreal di Camp Nou pada 27 September ini.
Justeru, Koeman merencana dua perlawanan persahabatan dengan menentang kelab divisyen dua, Gimnastic de Tarragona awal pagi semalam sebelum bertemu jiran setempat, Girona pada Rabu ini.

“Segalanya berjalan lancar walaupun kami mempunyai tempoh singkat selama empat minggu sahaja untuk pramusim tetapi saya percaya kami mampu bersedia sepenuhnya sebelum aksi pertama bertemu Villarreal,” jelas Koeman. – AGENSI


Khabib akui Gaethje pencabar kuat
Oleh KOSMO!

13 September 2020, 10:15 am
LONDON – Atlet seni bela diri campuran (MMA), Khabib Nurmagomedov percaya petinju Amerika Syarikat (AS), Justin Gaethje merupakan petarung paling berbahaya dalam kategori lightweight ketika ini.
Atlet berusia 31 tahun tersebut kehilangan ayah dan juga mentornya, Abdulmanap yang meninggal dunia pada usia 57 tahun Julai lalu dilihat bersedia untuk mempertahankan tali pinggang lightweight selepas dijadualkan kembali beraksi semula pada 24 Oktober nanti untuk bertemu dengan Gaethje di Kejohanan UFC 254.
“Pada masa ini Gaethje merupakan petinju paling berbahaya dalam kategori lightweight.
“Saya tak nak ulas perkara yang lepas mengenai Conor McGregor dan fokus ketika ini adalah untuk melakukan persiapan,” kata Khabib.
Kali terakhir Khabib beraksi iaitu ketika berjaya mengekalkan takhta kejuaraan lightweight UFC selepas menumpaskan Dustin Poirier dalam acara UFC 242 di Emiriyah Arab Bersatu (UAE) pada September lalu.
Ini merupakan kali kedua Khabib mempertahankan gelaran yang disandangnya itu. Kali pertama dia mempertahankan kejuaraan tersebut ialah pada Oktober 2018 selepas menewaskan Conor McGregor dalam aksi UFC 229.

Dia kemudiannya digantung perlawanan selama sembilan bulan susulan insiden kekecohan yang berlaku selepas pertarungan mereka, manakala McGregor pula digantung enam bulan. – AGENSI


Safawi dedikasi untuk peminat
Oleh KOSMO!

13 September 2020, 10:30 am
PENYERANG Johor Darul Ta’zim (JDT), Safawi Rasid mendedikasi Anugerah Gol Terbaik Sedekad Konfederasi Bola Sepak Asia (AFC) yang dimenanginya kelmarin kepada peminatnya di seluruh negara khususnya Johor.
Beliau berkata, pemilihan gol yang dijaringkan ketika menentang kelab China, Shandong Luneng pada aksi Liga Juara-Juara Asia (ACL) musim lalu itu telah merangsang motivasinya untuk meningkatkan lagi mutu permainan.
“Terima kasih kepada rakyat Malaysia yang bantu saya menang (Anugerah Gol Terbaik Sedekad AFC). Saya hargai sangat kerana bukan senang hendak mendapat anugerah gol terbaik.
“Ia memberi semangat baru kepada saya. Begitupun saya masih anggap bukan pemain yang bagus dan perlu bekerja keras berlatih untuk mencapainya,” katanya ketika ditemui selepas aksi Liga Super JDT menentang Terengganu FC I di Stadium Sultan Mizan Zainal Abidin, Kuala Terengganu kelmarin.
Pada aksi itu, Safawi yang berasal dari Dungun, Terengganu terus mempamerkan bisanya dengan meledak gol tunggal perlawanan bagi membolehkan JDT membawa pulang tiga mata berharga dengan kemenangan 1-0.
Terdahulu, laman web rasmi AFC kelmarin mengumumkan Safawi, 23, memenangi Anugerah Gol Terbaik Sedekad AFC setelah menerima undian tertinggi iaitu 34 peratus daripada peminat bola sepak dari seluruh Asia.

Undian bagi memilih jaringan terbaik dalam saingan ACL sejak 10 tahun lalu tersebut telah dibuka untuk peminat bola sepak Asia sejak tiga minggu lalu di laman web rasmi AFC berkenaan.
Sebelum ini jaringan sama menerusi sepakan lencong yang dilakukan Muhammad Safawi ketika menewaskan penjaga gol Shandong Luneng, Wu Xinghan pada aksi itu turut diundi sebagai gol lencongan terbaik ACL 2019 pada Mei lalu.
Dalam pada itu, Safawi berkata, dia tidak terlalu memikirkan desas-desus beraksi untuk di Liga Premier Portugal bersama Portimonense SC pada musim depan sebaliknya fokus untuk membantu JDT meraih kejuaraan Liga Super buat kali ketujuh berturut-turut.


124 individu leka berhibur diberkas
Oleh MOHD SHARKAWI LONDING

13 September 2020, 11:29 am
JOHOR BAHRU – Kedegilan dua premis hiburan ingkar Perintah Kawalan Pergerakan Pemulihan (PKPP) mengundang padah apabila diserbu polis dan Majlis Bandaraya Johor Bahru (MBJB) dalam operasi berasingan malam tadi.
Dalam operasi bermula pada pukul 11 malam yang dijalankan di Jalan Harmonium, Taman Desa Tebrau dan Jalan Ibrahim Sultan, Stulang Darat itu, seramai 124 individu ditahan masing-masing berusia antara 20 hingga 55 tahun .
Ketua Polis Johor, Datuk Ayob Khan Mydin Pitchay berkata, ini merupakan kali kedua premis terbabit diserbu atas kesalahan ingkar Perintah Kawalan Pergerakan Pemulihan (PKPP) dan tiada penjarakan fizikal ketika berhibur.
“Premis ini pernah diserbu pada awal bulan Mac lalu kerana langgar syarat lesen, sepatutnya mereka tidak boleh jual atau hidang minuman beralkohol.
“Yang keduanya, tidak ada penjarakan fizikal antara pelanggan ini sudah melanggar Prosedur Operasi Standard (SOP) PKPP,” katanya ketika ditemui pada operasi itu malam tadi.
Ayob Khan berkata, siasatan awal mendapati premis terbabit sudah membuat permohonan lesen untuk membenarkan mereka menyediakan minuman keras namun masih tidak diluluskan.

Menurutnya, beliau yakin banyak lagi premis yang masih berdegil beroperasi dengan melanggar syarat sah lesen selain tidak menguatkuasakan SOP PKPP.
Tegasnya, polis dan MBJB serta pihak berkuasa tempatan (PBT) yang lain akan terus melakukan operasi agar premis-premis hiburan mematuhi syarat lesen serta penjarakan fizikal. – K! ONLINE


Spurs sedia cabar kejuaraan musim ini
Oleh KOSMO!

13 September 2020, 10:25 am
LONDON – Penyerang Tottenham Hotspur, Harry Kane menganggap musim ini adalah peluang terbaik buat mereka menamatkan penantian bergelar juara Liga Perdana Inggeris (EPL) buat kali pertama sejak diperkenalkan pada 1992.
Kali terakhir Spurs merangkul kejuaraan liga domestik ketika saingan EPL masih lagi menggunakan nama Divisyen Satu pada musim 1960-1961.
Sehubungan itu, Kane, 27, menegaskan, Spurs perlu menewaskan Everton pada aksi pertama saingan EPL musim ini di Stadium Tottenham Hotspur malam esok bagi merealisasikan impian tersebut.
“Kami perlu mengambil tanggungjawab untuk memastikan Spurs sentiasa berada pada landasan tepat dalam usaha menjuarai saingan EPL musim ini walaupun ia tidaklah semudah yang disangka.
“Kami ada peluang untuk melakukannya dengan kehadiran beberapa pemain baharu musim ini. Kami sebenarnya sudah semakin hampir dalam tempoh beberapa tahun kebelakangan ini.
“Satu sejarah baharu buat kami jika berjaya memenangi EPL. Dalam masa sama, kami juga menyasarkan untuk memenangi trofi-trofi lain,” katanya.

Spurs telah memperkuatkan pasukan mereka dengan mendapatkan khidmat bekas kapten Southampton, Pierre-Emile Hojbjerg, Matt Doherty dari Wolverhampton Wanderers dan pemenang dua EPL, Joe Hart.
Sebagai rekod, Spurs meraih tempat kedua di belakang Chelsea tiga tahun lalu. – AGENSI


Chris Evans terkongsi gambar kemaluan sendiri
Oleh MOHD. HAIKAL ISA

13 September 2020, 10:23 am
PELAKON yang cukup dikenali dengan watak adi wira ikonik, Captain America, tiba-tiba Chris Evans menjadi sohor kini (trending) apabila secara tidak sengaja berkongsi paparan video yang terkandung foto kemaluan dipercayai miliknya.
Bintang Marvel berusia 39 tahun itu berkongsi sedutan klip dalam Insta Story memaparkan dirinya dan keluarga bermain permainan ‘Heads Up’ namun malangnya, pada hujung video turut dikongsikan beberapa untaian gambar peribadi termasuk sekeping gambar kemaluan.
Bagaimanapun, paparan video tersebut sudah dipadam daripada Insta Story Chris atau nama lengkapnya, Christopher Robert Evans itu.
PAPARAN Insta Strory Chris Evans yang menjadi tular.
Sehubungan itu, nama Chris Evans menjadi trending tangga pertama dalam Twitter dengan 300,000 ciapan. Ramai antara pengguna Twitter mengusik dengan ciapan-ciapan nakal termasuk menjadikan insiden yang tidak disengajakan itu sebagai meme internet.
Begitu pun, ramai juga dalam kalangan peminat prihatin menggesa agar netizen menghormati privasi bintang Hollywood itu dan memohon agar paparan video tersebut tidak terus disebarkan.
“Itu satu insiden yang tidak disengajakan dan dia sudah memadamnya. Jadi, jangan terus kongsi lagi. Hormati privasi dia (Chris). Lindunginya sebagaimana dia lindungi dunia,” ciap seorang pengguna Twitter.

Sehingga kini, belum ada penjelasan lanjut daripada syarikat pengurusan Chris berhubung insiden berlaku tersebut. K! ONLINE


20 PATI ditahan ketika masuk Malaysia
Oleh KOSMO!

13 September 2020, 11:02 am
Oleh ABDUL RAZAK IDRIS
SABAK BERNAM – Hasrat 20 pendatang asing tanpa izin ( PATI ) Indonesia menyusup masuk negara ini berjaya dipatahkan apabila ditahan di sekitar Sungai Nipah, Haji Doraini di sini semalam.
Kesemua PATI berusia 21 hingga 41 tahun itu ditangkap pukul 12.30 tengah malam menerusi Ops Benteng Covid oleh Pasukan Gerakan Am ( PGA ).
Pegawai Pemerintah Batalion 4 PGA, Superintendan Zulafendy Hassan berkata, mereka didapati baharu sahaja tiba di negara ini dari Indonesia menerusi laluan tidak diwartakan kerajaan.
“Mereka terdiri daripada 13 lelaki dan tujuh wanita didapati menyusup masuk menaiki bot sebelum mendarat di pesisir Sungai Nipah.
“Kesemua PATI kemudiannya dibawa ke Balai Polis Sungai Besar untuk tindakan lanjut,” katanya dalam kenyataan di sini hari ini.

Jelas Zulafendy, PATI itu kemudiannya di bawa ke Hospital Tengku Ampuan Jemaah bagi menjalani ujian saringan Covid-19.
Kes disiasat mengikut Akta Imigresen 1959. – K! ONLINE


Identiti Park Gyuri disalah guna
13 September 2020, 10:00 am
PENYANYI Park Gyuri mendedahkan ada cubaan daripada individu tidak dikenali menggunakan nama dan maklumat peribadi dirinya untuk memperdaya kenalan terdekat.
Malah ibunya sendiri hampir menjadi mangsa selepas individu tidak bertanggungjawab itu menyamar sebagai dirinya menerusi aplikasi KakaoTalk.
Gyuri memberi amaran kepada kenalannya supaya berhati-hati dan tidak mudah percaya dengan kegiatan yang semakin berleluasa itu.
“Ada individu yang menggunakan identiti saya sebelum menghubungi kenalan rapat. Saya tidak mampu untuk sebarkan tentang perkara ini kepada setiap seorang, jadi saya kongsikan menerusi Instagram sahaja.
“Jika ada daripada kalian yang pernah menerima mesej begini, tolong buat laporan.
“Saya sudah memeriksa alamat IP individu tersebut tetapi dia bukan berasal dari sini. Sila berjaga-jaga,” tulisnya.

Menerusi perkongsian tersebut, bekas anggota kumpulan KARA tersebut itu melampirkan tangkap layar perbualan antara ibunya dengan penjenayah terbabit.
Dalam perbualan itu, penjenayah tersebut menyamar sebagai Gyuri dan meminta sejumlah wang daripada ibunya.


Roti canai lima perisa
Oleh MOHD YUNUS YAKKUB

13 September 2020, 10:00 am
“SAYA ingat ada kenduri kahwin. Lengkap dengan dekorasi bunga matahari, ditambah pula kewujudan khemah dan kelibat orang menjaga lalu lintas.” Demikian pandangan pertama Mohd. Lokmanulhakim Md. Ghazali, 34, apabila tiba di Warung Dimyati Roti Canai Pelangi di Sungai Yu, Kuala Selangor, Selangor baru-baru ini. Dia bersama sembilan rakannya yang berkonvoi motosikal berkuasa tinggi dari Bagan Datuk, Perak pada pagi itu tidak menyangka warung tersebut mendapat sambutan hangat sehingga orang ramai sanggup beratur panjang. “Hari ini, kami berpeluang cuba kesemua lima…

Dimyati memberitahu, dia menghasilkan hampir 1,300 doh untuk roti canai pelangi sahaja terutama pada hujung minggu dan cuti sekolah bagi memenuhi permintaan daripada orang ramai yang hadir ke warungnya berbanding hari biasa sekitar 700 doh.

Daftar di sini untuk baca berita penuh.


Thiem leburkan impian Medvedev
Oleh KOSMO!

13 September 2020, 10:05 am
NEW YORK – Pemain pilihan kedua, Dominic Thiem berada dalam kelas tersendiri untuk melangkah ke pentas final kejohanan Terbuka Amerika Syarikat (AS) buat pertama kali selepas menewaskan Daniil Medvedev pagi semalam.
Pada aksi separuh akhir itu, Thiem mempamerkan aksi matang dengan merekodkan kemenangan straight-set 6-2, 7-6, 7-6, untuk menempah aksi apabila dijadualkan bertemu Alexander Zverev awal pagi esok.
Kata Thiem, fokus dan kerja keras sepanjang perlawanan selain tahap keyakinan yang memuncak menjadi punca utama dia dapat menyingkirkan Medvedev.
“Ia bukanlah pertarungan yang mudah kerana Medvedev memberikan 100 peratus di atas gelanggang. Saya perlu menggandakan usaha untuk memastikan kemenangan straight-set dapat dicapai.
“Mengenai aksi final, saya anggap tiada siapa layak dijadikan pilihan kerana peluang untuk menang adalah terbuka sama ada saya atau Zverev. Dia adalah sahabat saya dan saya cukup teruja apabila bakal bertarung dengannya di pentas final Grand Slam,” katanya.
Sementara itu, Medvedev yang juga finalis Terbuka AS tahun lalu mengakui dirinya layak untuk tewas selepas Thiem mempamerkan aksi bagai sang juara dengan rentak konsisten sepanjang perlawanan.

“Dia sangat konsisten dan hampir menghampiri tahap tiga pemain terbaik dunia seperti Rafael Nadal, Roger Federer dan Novak Djokovic. Ia adalah perlawanan yang luar biasa dan saya puas walaupun tewas,” katanya. – AGENSI


Gigit jari tangan hingga putus
Oleh KOSMO!

13 September 2020, 10:00 am
SUKU Dani yang menetap di kawasan pergunungan di Lembah Baliem, Irian Jaya, Papua, Indonesia mempunyai tradisi uniknya yang tersendiri. Tradisi yang diamalkan oleh suku tersebut dikenali sebagai iki palek.
Berdasarkan laporan portal Good News From Indonesia, iki palek adalah tradisi memotong jari dan perbuatan itu dilakukan bagi mengungkap kesetiaan dan rasa kehilangan yang mendalam setelah anggota keluarga meninggal dunia.
“Rasa sakit ketika memotong jari melambangkan hati dan jiwa mereka juga terseksa kerana kehilangan insan tersayang.
“Jari yang dipotong itu menandakan jumlah anggota keluarga yang telah meninggal dunia,” memetik laporan portal itu.
Suku Dani menganggap jari sebagai simbol keharmonian, kekuatan dan kesatuan. Jari-jemari adalah lambang himpunan satu keluarga yang saling bekerjasama.
Proses untuk pemotongan jari juga cukup menakutkan di mana mereka akan memotong jari dengan cara menggigitnya sehingga putus.

Ada juga yang memotong jari dengan menggunakan kapak atau pisau.
Bagi mengurangkan darah mengalir, jari mereka akan diikat dengan benang.
Mereka mengikatnya dengan kuat sehingga aliran darah tidak dapat mengalir bagi mengurangkan rasa kesakitan apabila jari dipotong.
Ada juga dalam kalangan mereka yang memotong kulit telinga dengan menggunakan bilah buluh yang tajam.
Sekiranya mereka tidak dapat melakukannya secara sendirian, maka ahli keluarga yang lain akan membantu.
Iki palek dikira terlaksana setelah jari yang dipotong itu telah terputus.
ENAM jari wanita ini telah dipotong menandakan kematian beberapa ahli keluarganya.

Jika yang meninggal dunia adalah ibu bapa maka dua jari yang dipotong. Jika ahli keluarga yang lain hanya satu jari yang dipotong.
Sebelum jari dipotong, bacaan mantera akan dilakukan terlebih dahulu.
Melupakan kesedihan
Sikap taat dan menghormati asal-usul dan rasa cinta serta kebersamaan terhadap orang terdekat yang dimiliki suku Dani, membuat mereka rela untuk merasakan sakit yang luar biasa melalui proses tersebut.
Harapan dengan memotong jari tersebut juga, mereka boleh melupakan kesedihan dengan segera.
Selain pemotongan jari, suku Dani juga melakukan mandi lumpur.
Tradisi itu dilakukan sebagai erti bahawa semua yang hidup juga akan kembali kepada tanah.
Sikap taat dan menghormati asal-usul selain rasa cinta serta kebersamaan terhadap orang terdekat yang dimiliki suku Dani membuat mereka rela untuk menghadapi sakit yang luar biasa menerusi proses tersebut.
Seorang lelaki Jerman yang pernah melawati suku itu, Markus Roth berkata, dia berasa gembira sepanjang mendampingi suku Dani.
“Ini satu pengalaman yang begitu menakjubkan apabila dapat berinteraksi bersama mereka. Di sebalik keanehan suku kaum itu, mereka sebenarnya pemalu, penuh rasa ingin tahu, liar tetapi sangat baik hati,” katanya kepada news.com.au baru-baru ini.


Lelaki sesal terjerat budi, kasih sayang abang ipar
Oleh SAIRUL ZAMRI MISRANI

13 September 2020, 10:00 am
“SAYA cukup kesal dengan apa yang berlaku. Kerana perbuatan jijik dan terlalu ikutkan nafsu, hubungan kakak kandung dan suaminya hampir ternoktah.”
Itu luahan Hakim Rahman (bukan nama sebenar) kepada Panorama seraya mengaku menyesal terhadap perbuatan tidak matang yang pernah dilaluinya itu.
Menyorot kembali ceritera lama, Hakim yang kini menginjak usia 23 tahun tidak pernah terfikir niatnya ke ibu kota bagi menumpang di kediaman kakak dan abang iparnya bertukar menjadi sejarah hitam dalam hidupnya.
Menurut anak jati kelahiran sebuah negeri di Pantai Timur itu, selepas tamat pengajian di peringkat sarjana muda dalam bidang perbankan, dia mendapat panggilan temu duga di ibu negara, sekali gus berhasrat untuk menumpang di rumah kakaknya untuk satu tempoh masa tertentu.
“Alhamdulillah, segala urusan temu duga dipermudahkan Allah dan tidak sampai satu minggu keputusan juga menyebelahi saya.
“Pada masa itu, jujur saya memang tidak biasa dengan suasana di ibu kota dan boleh dikatakan baru pertama kali menjejakkan kaki ke Kuala Lumpur.

“Jadi mahu atau tidak, saya terpaksa meminta jasa baik kakak dan abang ipar untuk menumpang beberapa bulan sebelum mendapat bilik sewa lain,” ungkapnya.
Terbit rasa sayang
Jelas Hakim, kehadirannya ke ibu kota sangat diterima kakak dan suaminya, selain layanan begitu baik termasuk perihal makan minum dan tempat tinggal yang begitu selesa.
Bercerita lanjut, Hakim memberitahu, usia pernikahan kakak dan abang iparnya sudah mencecah lima tahun, namun mereka masih belum dikurniakan zuriat.
“Kakak bekerja sebagai kerani di sebuah syarikat swasta, manakala abang ipar pula hanya memandu lori menghantar barangan keperluan ke pasar raya sekitar Lembah Klang.
“Walaupun hidup mereka agak sederhana, namun nilai kebahagiaan dan kasih sayang antara mereka berdua dapat dilihat lebih-lebih lagi setelah tinggal sebumbung,” tuturnya.
Pun begitu, akui Hakim yang masih bujang dan tidak mempunyai kekasih, gejolak perasaannya mula berubah dan dia sendiri tidak tahu mengapa ia berlaku sedemikian.
“Entah apa yang mengganggu kotak perasaan ini. Jujur saya katakan, sifat dan perwatakan abang ipar yang baik dan banyak membantu sejak tinggal bersama menjadikan saya mula suka dan terbit rasa sayang terhadapnya.
“Pada awalnya, saya cuba elak perasaan tersebut. Setiap gerak-gerinya saya perhatikan tanpa disedari kakak,” katanya.
Dijadikan cerita, Hakim yang sudah bekerja sebagai eksekutif kewangan di salah sebuah bank terkemuka negara memperoleh pendapatan yang boleh dikatakan tinggi walaupun baharu beberapa bulan bekerja.
Hubungan makin rapat
“Cuti rehat abang ipar biasanya tidak menentu. Ada kalanya hari biasa pun dia akan bercuti. Tidak seperti kakak, jadual kerjanya lebih tetap dan memang akan bercuti pada hari Ahad sahaja dalam seminggu.
“Kadang-kadang dalam seminggu, pasti saya dan abang ipar akan cuti bersama tanpa kakak di rumah. Setiap kali ada cuti dan kelapangan, dia gemar memasak dan mengajak saya berbual, selain berkongsi pelbagai pengalaman kerjanya,” ujarnya.
Bermula dari situ, hubungan saya dengan abang ipar semakin rapat dan mesra sertas pernah beberapa kali keluar bersama serta dilakukan tanpa pengetahuan kakak.
Cerita Hakim, rentetan daripada kemesraan mereka berdua, abang iparnya pernah menyuarakan hasrat untuk meminjam sejumlah besar wang daripadanya bagi tujuan tertentu dan berjanji untuk memulangkannya.
“Disebabkan rasa terhutang budi dengan abang ipar dan kakak, saya bersetuju meminjamkannya.
“Lagipun jika nak dibandingkan dengan jasa mereka berdua, pastinya tak akan pernah mampu untuk saya balas,” ujarnya.
Meneruskan cerita, beberapa minggu setelah itu, Hakim memberitahu, abang iparnya ada bertemu dengannya di rumah sewaktu ketiadaan isterinya dan memberitahu bahawa dia terhutang budi dan tidak tahu bagaimana cara untuk membalasnya.
“Abang ipar memberitahu dia buntu memikirkan cara untuk memulangkan semua wang yang dipinjam tempoh hari selain takut diketahui isterinya.
“Lebih mengejutkan, abang ipar secara tiba-tiba memberitahu dia sanggup memberikan ‘maruahnya’ sebagai galang ganti dan berjanji untuk merahsiakannya.
“Dia juga memberitahu sudah lama menyedari saya menyukainya sejak dari awal menumpang di rumahnya, selain selalu memerhatikan setiap gerak-gerinya,” tuturnya.
Akui Hakim lagi, sejak insiden itu dan terlalu mengikutkan nafsu, dia pernah beberapa kali terlanjur bersama abang iparnya lebih-lebih lagi sewaktu ketiadaan kakaknya rentetan terjerat antara situasi dan hutang budi.
Sesal dengan apa yang dilakukan selain mengakui menjadi ketagih atas hubungan ‘jijik’ tersebut, Hakim nekad untuk keluar dari rumah itu tanpa pengetahuan kakaknya.
Ini kerana, dia berasa berdosa terhadap kakak kandung yang paling disayangi.
“Cukuplah dengan apa yang berlaku. Minat dan suka terhadap orang yang salah, selain terlalu mengikut nafsu songsang akhirnya menjerat diri sendiri.
Sampai sekarang, katanya, walaupun sudah berpindah, dia masih tidak boleh melupakan perkara tersebut.
“Setiap kali melihat wajah kakak terutama ketika pulang bercuti di kampung, kisah ‘hitam’ itu berlegar di minda, selain dihimpit rasa berdosa yang tiada kesudahan,” ujarnya menutup bicara.


Zverev berpeluh jinakkan Busta
Oleh KOSMO!

13 September 2020, 10:00 am
NEW YORK – Pemain pilihan kelima, Alexander Zverev mempamerkan kebangkitan luar biasa untuk menewaskan wakil dari Sepanyol, Pablo Carreno Busta dengan kemenangan 3-6, 2-6, 6-3, 6-4, 6-3 pagi semalam.
Pada aksi tersebut, Zverev dilihat hampir tersingkir daripada kejuaraan Terbuka Amerika Syarikat (AS) selepas ketinggalan dua set tetapi berjaya meraih kemenangan pada tiga set berikutnya untuk mara ke final Grand Slam pertama dalam kariernya.
Kata Zverev, aksi yang dipamerkan pada dua set pertama sangat teruk dan tidak setaraf dengan harapan tinggi yang diletakkan ke atas bahunya selaku pemain kegemaran untuk menang kejuaraan Terbuka AS tahun ini.
“Selepas dua set, saya kembali mencari motivasi untuk diri sendiri kerana keputusan ternyata tidak memihak kepada saya sedangkan saya adalah pemain pilihan pada perlawanan ini.
“Saya bersyukur misi mustahil berjaya direalisasikan dan kini saya mahu fokus untuk aksi final Grand Slam pertama saya esok. Secara keseluruhan, saya belum boleh mendabik dada lagi,” katanya.
Sementara itu, Busta mengakui tidak boleh menerima kekalahan itu terutama selepas memiliki kelebihan dua set tetapi itulah lumrah perlawanan yang membuatnya perlu bekerja lebih keras selepas ini.

“Saya rasa tidak cukup sekadar melangkah ke pusingan separuh akhir tetapi inilah lumrah sukan ada yang menang dan kalah. Saya tidak bernasib baik terutama dengan cara bagaimana saya boleh tewas tetapi saya perlu terima,” katanya. – AGENSI


Ducati sambar khidmat Bastianini
Oleh KOSMO!

13 September 2020, 10:10 am
MISANO – Pelumba Moto2 Itali, Enea Bastianini dinaikkan pangkat beraksi dalam kelas premier musim depan selepas secara rasmi menandatangani kontrak bersama pasukan Ducati untuk beraksi di Kejuaraan Motosikal Dunia (MotoGP) 2021.
Pelumba berusia 22 tahun itu yang ketika ini beraksi bersama Italtrans Racing Moto2 dijangka akan mengambil alih tempat Johann Zarco bersama pasukan satelit Ducati, Avintia Racing selepas pelumba itu dikhabarkan menyertai pasukan utama.
Sejak di kelas Moto3 lagi, Bastianini disebut-sebut akan menyertai kelas premier selepas mempamerkan aksi yang cukup baik dan tahun ini dia juga berjaya menaiki tiga podium termasuk kemenangan di Andalusia dan Republik Czech.
Hasil keputusan tersebut, Bastianini dikaitkan menyertai pasukan Ducati selepas Andrea Dovizioso memilih untuk meninggalkan pasukan yang berpangkalan Itali itu.
Francesco Bagnaia (Pramac Racing) dan Johann Zarco turut dalam radar untuk menggantikan tempat Dovizioso.
“Saya telah menandatangani kontrak dengan Ducati tetapi buat masa ini saya tidak tahu pasukan mana yang saya akan diletakkan. Kemungkinan minggu depan saya akan tahu keputusan tersebut.

“Saya gembira dengan berita ini dan sangat bagus menyertai pasukan Ducati. Dapat beraksi dengan jentera Itali dan saya juga dari Itali. Saya harap mampu tampil dengan baik kerana Ducati sudah menjadi sebahagian dari keluarga saya.
Bastianini kini menduduki tangga kedua carta kedudukan pelumba selepas mengumpul 79 mata dan hanya dipisahkan lapan mata dengan pendahulu perlumbaan, Luca Marini (Sky Racing Team VR46). – AGENSI


Calon muda disisih di Sabah
Oleh LUQMAN RIDHWAN MOHAMED NOR dan ZULKIFLI MANZOR

13 September 2020, 10:00 am
KUALA LUMPUR – Pilihan Raya Negeri (PRN) Sabah menyaksikan penyertaan calon muda yang sedikit apabila hanya 69 individu berusia 39 tahun ke bawah dicatatkan daripada keseluruhan 447 orang calon yang bertanding. Pengerusi Suruhanjaya Pilihan Raya (SPR), Datuk Abdul Ghani Salleh berkata, baki 378 calon merupakan mereka yang berusia 40 tahun ke atas. “Seramai 98 orang calon berusia 40-49 tahun, 149 (50-59 tahun) dan 131 calon berusia 60 tahun ke atas. “Umur calon tertua adalah 75 tahun dari Dewan Undangan Negeri…

Sila Log Masuk atau Langgan untuk membaca berita sepenuhnya


Gaya hidup hijau perlu demi kelestarian alam
Oleh ZUBAIDAH IBRAHIM

13 September 2020, 10:00 am
KETIKA dunia diancam pemanasan global, teknologi dan amalan gaya hidup hijau menjadi solusi terbaik untuk menyelamatkan bumi daripada terus tercemar sehingga menyebabkan ‘kesan rumah kaca’ dan penipisan ozon.
Kesan rumah kaca adalah fenomena pemanasan bumi akibat terbentuknya lapisan di atmosfera berpunca daripada pelepasan gas rumah kaca seperti karbon dioksida dan bahan pencemar udara tidak terkawal yang memerangkap haba serta menghalang pembalikan semula bahang dari Bumi ke atmosfera.
Aktiviti serta kegiatan manusia dilihat banyak menyumbang kepada pemanasan global sejak era Revolusi Perindustrian dan semakin meningkat sehingga kini.
Sehubungan itu, teknologi hijau dan amalan hijau perlu diberi lebih perhatian oleh semua pihak dan dijadikan gaya hidup harian yang lebih selamat.
Bagi membincangkan lebih lanjut isu teknologi hijau, wartawan Kosmo! Ahad, Zubaidah Ibrahim menemu bual Ketua Pegawai Operasi Malaysian Green Techology And Climate Change Centre (MGTC), Syed Ahmad Syed Mustafa di pejabatnya di Bandar Baru Bangi, Selangor baru-baru ini.
KOSMO! AHAD: Nyatakan secara ringkas mengenai tugas dan peranan MGTC
SYED AHMAD: Kami telah ditubuhkan pada tahun 1998 sebagai Pusat Tenaga Malaysia yang mana tugas utama adalah melaksanakan program-program untuk memacu perkembangan tenaga yang boleh diperbaharui dan juga kecekapan penggunaan tenaga.

Pada tahun 2010, organisasi kami telah disusun semula dan bertukar menjadi Malaysian Green Technology Corporation yang mana peranan kami diperluaskan sebagai pemangkin pembangunan dan perkembangan penggunaan teknologi hijau sebagai usaha strategik untuk merangsang pertumbuhan sosio-ekonomi negara.
Pada tahun 2019 pula, kami telah diistiharkan sebagai Malaysian Green Techology And Climate Change Centre di bawah Kementerian Alam Sekitar dan Air yang diberi mandat untuk memperkasakan pertumbuhan hijau, di samping menangani perubahan iklim ke arah kelestarian alam sekitar.
Kenapa teknologi hijau penting untuk kelestarian alam dan perlu diberi perhatian oleh semua pihak?
Kegiatan manusia sejak berzaman lamanya telah meningkatkan pelepasan karbon dioksida dan bahan pencemar udara atau gas rumah kaca yang menyebabkan kenaikan suhu Bumi iaitu pemanasan global.
Kesan daripada keadaan ini adalah perubahan iklim yang boleh mengganggu keseimbangan alam sekitar serta menjejaskan sistem ekonomi, sosial dan kesihatan umum.

PELBAGAI inisiatif memperkasa teknologi hijau di negara ini telah dilakukan MGTC.

Salah satu cara yang utama menangani masalah tersebut adalah dengan penggunaan teknologi hijau serta amalan gaya hidup hijau.
Tujuan utama teknologi hijau adalah untuk melambatkan pemanasan global dan mengurangkan kesan rumah kaca.
Selain itu, ia juga menjimatkan penggunaan air, mengurangkan sisa dan menggunakan tenaga dengan lebih cekap.
Pada pendapat tuan, bagaimana tahap teknologi hijau di negara ini dan mengaplikasikannya dalam kehidupan seharian?
Teknologi hijau telah menjadi sebahagian penting dalam ekonomi negara yang menyumbang sebanyak RM7.9 bilion atau 0.8 peratus kepada Keluaran Dalam Negara kasar (KDNK) pada tahun 2013.
Kerajaan telah melaksanakan pelbagai inisiatif untuk mengembangkan teknologi hijau di negara ini.
Pelan Induk Teknologi Hijau (Green Technology Master Plan) 2013 hingga 2030 yang dilancarkan kerajaan adalah satu rangka kerja untuk memperkasakan teknologi hijau.
Ia bertujuan mengukuhkan ekonomi hijau dan menjadikannya sebagai pemangkin untuk memacu pertumbuhan yang mampan.
Berbagai inisiatif akan dilaksanakan untuk membantu mencapai sasaran-sasaran yang ditetapkan di bawah pelan ini seterusnya menjadikan Malaysia sebagai hab teknologi hijau di rantau Asean.
Apakah cabaran utama dalam memperkasakan teknologi hijau di negara ini?
Cabaran utama untuk memperkasakan teknologi hijau adalah kurangnya kesedaran dalam kalangan masyarakat dan industri mengenai perkara ini.
Selain itu, ramai juga beranggapan bahawa kos pelaburan permulaan untuk teknologi hijau sangat tinggi.
Kekurangan pembiayaan juga menyukarkan langkah untuk mengembangkan teknologi hijau di negara ini.
Kekurangan data dan maklumat menyebabkan pihak bank tempatan beranggapan projek teknologi hijau berisiko tinggi.
Pihak bank kebiasaanya lebih cenderung menguruskan pinjaman tradisional seperti pinjaman perniagaan biasa, perumahan dan sebagainya berbanding teknologi hijau.
Sehubungan itu, mereka mengenakan kriteria lebih ketat untuk pembiayaan yang menyebabkan kos pembiayaan lebih tinggi.
Nyatakan usaha-usaha yang dilakukan oleh pihak MGTC ke arah pembangunan teknologi hijau.
Pihak kami giat menjalankan pelbagai inisiatif untuk meningkatkan tahap penggunaan teknologi hijau
Antara inisiatif tersebut adalah skim pembiayaan teknologi hijau atau GTFS, program pensijilan MyHIJAU Mark, skim elaun cukai pelaburan dan skim pengecualian cukai teknlogi hijau, energy management gold standard (EMGS), mobiliti karbon rendah, pemerolehan hijau kerajaan, bandar rendah karbon dan international green and eco products exhibition and conference (IGEM).
Sebagai contoh, skim pembiayaan teknologi hijau yang diperkenalkan pada tahun 2010 berperanan menyediakan akses pembiayaan yang lebih mudah daripada pihak bank tempatan.
Sejak diperkenalkan, terdapat peningkatan kelulusan pembiayaan pihak bank kepada 378 projek teknologi hijau dengan jumlah sebanyak RM4.92 bilion dalam tempoh 2010 sehingga Ogos tahun ini.
Sekiranya semua projek ini dilaksanakan adalah dijangka dapat mengurangkan pengeluaran karbon sebanyak 4.8 juta tan CO2eq.
Apakah definisi sebenar bandar raya hijau dan elemen-elemen yang diterapkan untuk menjadikannya sebuah bandar raya hijau?
Bandar raya hijau atau bandar rendah karbon adalah bandar yang mempunyai impak minimal ke atas alam sekitar dan sumbangan rendah ke atas perubahan iklim.
Bersama dengan pengaplikasian teknologi hijau, bandar raya ini mempunyai kadar pelepasan gas rumah kaca yang rendah.
Ia berikutan hasil daripada penggunaan tenaga dan air dengan cekap, peningkatan penggunaan pengangkutan awam, pengurangan sisa yang dihantar ke tapak pelupusan dan mempunyai jumlah pokok yang tinggi.
Elemen hijau atau rendah karbon yang diterapkan dalam bandar raya hijau adalah tenaga, mobiliti, sisa, air dan kehijauan.
Sejak tahun 2011, kami telah mewujudkan kerangka bandar rendah karbon (LCCF) untuk memberi panduan kepada pihak berkuasa tempatan (PBT), universiti dan wilayah lain mengenai cara mengubah bandar rendah karbon.
Bagi meningkatkan penyertaan PBT dalam memperkasakan bandar mapan dan rendah karbon di peringkat negeri, kami mengambil pendekatan lebih komprehensif terhadap perubahan iklim dan teknologi hijau dengan melancarkan cabaran bandar raya rendah karbon (LCCC) 2030 pada tahun lepas.
Ia satu inisiatif bertujuan untuk mempercepat transformasi bandar kita menjadi bandar rendah karbon.
Setakat ini, sebanyak 10 PBT telah berjaya dianugerahkan tahap diamond berdasarkan pencapaian pengurangan karbon.
Boleh terangkan sedikit mengenai inisiatif mobiliti karbon rendah seperti penggunaan kereta elektrik di negara ini?
Untuk menggalakkan pengunaan kenderaan elektrik, kami memperkenalkan program ChargEV yang menyediakan infratruktur stesen pengecasan di seluruh negara.
Setakat ini, kami telah memasang sebanyak 326 stesen pengecasan awam yang terletak di 223 lokasi strategik seperti hotel, pusat beli-belah, dan stesen minyak yang secara tidak langsung membantu premis berkenaan berkembang maju.
Setakat Ogos tahun ini, sebanyak 158,643 sesi pengisian dicatatkan iaitu pertumbuhan lebih 200 peratus dari tahun 2018 dan berjaya mencatatkan pengurangan pengeluaran karbon sebanyak 1,080 tan.
Apakah peranan yang perlu dilakukan oleh rakyat Malaysia untuk menjaga kelestarian alam dan mengaplikasikan teknologi hijau dalam kehidupan seharian?
Terdapat pelbagai usaha yang telah dijalankan diperingkat komuniti tempatan seperti kegiatan pembersihan, penanaman pokok dan pembersihan untuk membangkitkan kesedaran.
Setiap individu harus mengamalkan gaya hidup hijau seperti penjimatan penggunaan elektrik dan air, elak menggunakan plastik sekali pakai dan gunakan pengangkutan awam.
Selain itu, guna alat kelengkapan rumah seperti televisyen, peti ais dan penghawa dingin yang jimat tenaga.
Apakah perancangan MGTC dalam memperkasakan teknologi hijau pada masa akan datang?
Kami akan meneruskan dan mempertingkatkan lagi inisiatif-inisiatif sedia ada di samping memperkenalkan program baharu yang telah dirancang.
Ia bertujuan untuk memperluaskan penggunaan teknologi hijau, memperkukuhkan budaya hijau dan kelestarian alam sekitar serta menanggani isu perubahan iklim keseluruhannya.


Tasnim bakal peguam jelita
13 September 2020, 10:00 am
Gadis yang diberi nama Nur Tasnim Shah tidak lagi asing di persada fesyen hijabista tanah air. Lebih mesra dipanggil Tasnim, gambarnya sering menghiasi butik atau agensi pakaian muslimah moden.
Anak kedua daripada tiga beradik tersebut, tidak leka dibuai kejayaan dalam bidang peragaan muslimah. Tasnim amat menitik beratkan soal pendidikan demi masa depannya.
Tasnim merupakan penuntut tahun akhir di Universiti Teknologi Mara (UiTM) dalam jurusan Perundangan.
Dianugerahkan wajah yang cantik bukanlah tiket untuk gadis berdarah kacukan Hindi-Melayu itu untuk mengorak langkah dengan mudah.
Anak kelahiran Kuala Lumpur itu juga memberitahu, berkat doa ibu dan bapa, usaha yang kuat adalah antara resepi untuk mencapai kejayaan.
Dia juga sempat berkongsi bersama Kosmo! Ahad pengalaman pahit manis yang terpaksa dilaluinya demi mencapai cita-cita sebagai model hijabista di negara.

Sejak bila berkecimpung dalam bidang model?
Saya mula menjinakkan diri dalam bidang ini seawal usia 18 tahun, pada mulanya sekadar hobi demi mencari duit, sebab saya mahu berdikari tidak mahu menyusahkan ibu bapa untuk memberi saya duit poket.
Bagaimana hobi boleh bertukar menjadi kerjaya?
Segalanya bermula apabila seorang jurugambar memaparkan gambar saya yang diambilnya di dalam akaun Instagram miliknya, dari situ banyak agensi dan butik-butik muslimah menawarkan tawaran untuk menjadi model kepada pakaian mereka.
Selain daripada model ada tak aktif melakukan kerjaya lain?
Sebenarnya saya pernah cuba untuk berlakon, tetapi saya tak mampu nak beri komitmen sepenuhnya dalam bidang lakonan, berlakon dan model merupakan dua kerjaya yang sangat berbeza, mungkin jiwa saya bukan ke arah berlakon sangat.
Apakah hobi yang dilakukan Tasnim pada masa lapang?
Saya suka melancong. Setiap kali cuti semester, saya akan pergi melancong untuk cuba tenangkan fikiran setelah bertungkus-lumus belajar. Saya sudah melawat lebih daripada 5 negara di Eropah, dari situ juga kita boleh mengenali budaya mereka dan belajar sesuatu yang baharu.

TASNIM SHAH

Sebagai seorang model yang dikenali di negara, siapakah idola atau sumber inspirasi Tasnim?
Saya suka mengikuti perkembangan Shay Mitchell, beliau merupakan seorang wanita yang sangat hebat, kerana berjaya dalam bidang lakonan, Shay juga mempunyai jenama pakaiannya sendiri, itu membuatkan saya tertarik mengikut bagaimana disiplin membahagi masa serta resepi kejayaannya.
Kosmo! Ahad difahamkan Tasnim mempunyai jenama pakaian sendiri?
Sebenarnya itu adalah usaha dan idea saya serta kawan baik saya. Kami rancang nak buka jenama pakaian ini pada tahun lepas tetapi kami berjaya buka pada bulan Mac lalu secara online dahulu, tiada kedai fizikal dengan jenama ts.habibti di Instagram serta tshabibti.com di web.
Bagaimana membahagikan masa sebagai seorang pelajar dan juga wanita berkerjaya?
Semestinya sukar dan merupakan satu cabaran yang perlu diatasi untuk berjaya. Saya buat jadual aktiviti. Saya akan mengambil kerja sebagai model hanya pada hari minggu kerana pada hari Isnin sehingga Jumaat saya mahu fokus pada pelajaran.
Walaupun sudah berjaya, Tasnim rasa penting atau tidak seseorang itu untuk mempunyai pendidikan atau kelayakan akademik?
Pendidikan sangat penting, pendidikan juga mampu buat saya untuk bertambah disiplin di sampang buat saya untuk berusaha lebih keras untuk maju ke hadapan.
Apakah pengalaman paling bahagia sepanjang bergelar model pakaian muslimah?
Kalau nak ikutkan memang banyak tetapi satu yang paling tidak saya akan lupakan ialah saya dan rakan saya membuka jenama pakaian kami sendiri dan saya menjadi model untuk jenama pakaian terbabit.
Apa pengalaman paling pahit Tasnim sepanjang bergelar model muslimah?
Memang banyak sepanjang empat tahun melakukan kerjaya ini sepenuh masa, tetapi satu pengalaman yang tidak boleh dilupakan apabila ditipu oleh satu sebuah agensi peragaan.
Semasa penularan wabak Covid-19 bagaimana Tasnim bekerja?
Saya bersyukur dengan masa terluang itu saya dapat fokus untuk membina dan membuka ts.habibti.
Ada tak sedikit kata-kata atau ucapan semangat untuk orang luar sana terutamanya golongan wanita yang mahu menjadikan model sebagai kerjaya?
Jangan pernah putus asa, teruskan berusaha dan mencuba. jangan pernah takut untuk gagal, kerana daripada kegagalan boleh mengajarkan kita untuk menjadi matang.


Baru nak PRN-16, Rich Estranged dah tanda calon PRN-17
Oleh MOHD. HAIKAL ISA

14 September 2020, 8:53 pm
DI sebalik kepanasan demam kempen Pilihan Raya Negeri (PRN) Sabah ke-16 yang menyaksikan pertembungan 447 calon bertanding, tiba-tiba sahaja muncul kisah vokalis kumpulan rock Estranged, Rich dengan misinya mahu menjadi wakil rakyat.
 Rich memaklumkan akan bertanding sebagai calon wakil rakyat Tambunan (N32) pada Pilihan Raya Negeri ke-17 (PRN-17).
Rich atau nama sebenarnya Richael Lawrence Gimbang, 38, berkata, dia membuat keputusan tersebvut selepas lebih dua tahun melibatkan diri dalam aktiviti tanggungjawab sosial korporat (CSR).
RICH dan kumpulannya Estranged bersama sebahagian penduduk Kampung Bomboi Atas semasa menjalankan aktiviti CSR mereka di situ.
“Saya ingin menjadi wakil rakyat bukan sebab duit atau pun kuasa. Saya ingin berbakti kepada rakyat Tambunan yang banyak ketinggalan dari segi kemajuan dan pembangunan berbanding kawasan di negeri-negeri lain di Malaysia.
“Bagaimanapun, mungkin ramai salah faham disebabkan hantaran dalam Instagram saya. Saya sebenarnya hanya boleh ada peluang bertanding pada PRN-17 yang kita sendiri tidak tahu bila,” kata Rich menjelaskan keadaan.
Ditanya sama ada dia akan bertanding atas tiket mana-mana parti politik atau Bebas, kata pelantun lagu Itu Kamu itu, buat masa sekarang, perkara tersebut bukan menjadi fokus atau keutamaannya sekarang.

“Berkenaan saya akan bertanding bawah tiket parti apa, itu bukan perkara yang menjadi kerunsingan saya sekarang. Saya ada strategi saya sendiri dan dari semasa ke semasa, saya akan umumkan perihal itu.
“Fokus saya sekarang adalah untuk melawat ke semua 70 buah perkampungan di Tambunan, Sabah untuk mengenali setiap orang penduduk di situ dalam tahun yang mendatang,” katanya.
Mengulas tentang inspirasi dirinya untuk berkecimpung dalam dunia politik, Rich memberitahu, selain keluarga dan rakan-rakan, dia terpanggil untuk melakukan banyak perubahan disebabkan lanskap politik negara yang kurang stabil sekarang.
POSTER yang dimuat naik Rich dan Estranged sedikit mengelirukan tentang misi vokalis rock itu mahu bertanding kerusi ADUN Tambunan pada PRN akan datang.
“Isu Veveonah misalnya membuatkan saya ingin melakukan sesuatu demi orang Sabah secara amnya dan penduduk Tambunan secara khususnya.
“Banyak sektor yang ingin saya tambah baik seperti teknologi, pendidikan, internet dan banyak lagi yang masih dipandang sebelah mata di negeri Sabah. Untuk itu, saya percaya kita perlu orang yang sentiasa turun padang untuk merasai sendiri masalah yang dihadapi penduduk,” katanya lagi.
Terdahulu, Jimmy Palikat yang terkenal dengan lagu Anak Kampung umum bertanding sebagai calon Bebas di kerusi Dewan Undangan Negeri (DUN) Tambunan untuk PRN16 yang akan berlangsung pada 26 September ini. – K! ONLINE


7 ditahan angkara merusuh
Oleh MOHD RASDAN AHMAD

14 September 2020, 10:08 pm
KUALA LUMPUR – Bertindak setelah mendapat maklumat daripada orang ramai, pihak polis dari Ibu Pejabat Daerah (IPD) Petaling Jaya berjaya menahan tujuh orang warga tempatan yang dipercayai terlibat merusuh kelmarin.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, kejadian yang berlaku di kawasan kondominium Jalan PJS 10/11 itu melibatkan pergaduhan bersenjata sekumpulan lelaki warga tempatan.
“Daripada maklumat yang diperolehi, sebuah kereta peronda pergi ke tempat kejadian dan mendapati sekumpulan lelaki sedang begaduh sebelum ada antara mereka melarikan diri.
“Namun, anggota polis berjaya menahan tiga orang daripada mereka yang didapati warga tempatan berumur lingkungan 37 hingga 45 tahun,” jelasnya melalui satu kenyataan di sini hari ini.
Tambah Nik Ezanee, susulan penangkapan itu, pada pukul 11.30 malam kelmarin pihaknya berjaya membuat tangkapan terhadap empat lagi lelaki warganegara tempatan berusia antara 36 hingga 46 tahun di sekitar PPR Petaling Jaya disyaki terlibat dalam kajadian sama.
“Siasatan awal terhadap suspek ke 4 telah membawa kepada penemuan senjata yang digunakan semasa kejadian yang mana telah dibuang dalam longgokan sampah di sebuah kuil yang terletak di PJS 10/11 Petaling Jaya.

” Pihak polis turut merampas sebatang kayu (kaki meja), sebatang kayu golf dan sebuah botol kaca, helmet, t-shirt yang mempunyai tompokan darah dan tiga buah telegon bimbit milik suspek.
Tambah Nik Ezanee, semakan rekod jenayah lampau mendapati kesemua suspek mempunyai pelbagai rekod dalam kes jenayah dan penyalahgunaan dadah.
“Kesemua suspek ditahan reman selama empat hari dan disiasat di bawah Seksyen 148 Kanun Keseksaan akibat gaduh gempar.
“Jika sabit kesalahan suspek boleh dikenakan penjara selama tempoh yang boleh sampai lima tahun atau kedua-duanua sekali, pihak polis juga masih mengesan suspek lain yang terlibat semasa kejadian,” katanya. – K! ONLINE.


Gabungan PN telah didaftarkan dan diluluskan – RoS
Oleh NOR IDAYU BOSRO

14 September 2020, 8:11 pm
PUTRAJAYA – Pendaftaran parti Perikatan Nasional (PN) telah diluluskan dan berkuat kuasa pada 7 Ogos 2020 di bawah kategori politik selaras dengan peruntukan Akta Pertubuhan 1966 (Akta 335).
Jabatan Pendaftaran Pertubuhan (RoS) dalam satu kenyataan berkata, parti berkenaan telah didaftarkan melalui pengeluaran sijil pendaftaran PPM-019-14-07082020 yang dilulus dan ditandatangani oleh Pendaftar Pertubuhan.
Menurutnya, sijil pendaftaran, logo parti dan perlembagaan parti telah ditandatangani dan dikemukakan kepada PN sebaik sahaja pendaftarannya diluluskan.
“Sehubungan itu, RoS sekali lagi menegaskan bahawa kenyataan bahawa PN tiada rekod daftar parti tidak berasas sama sekali,” katanya.
Jabatan itu berkata, dakwaan bahawa maklumat kelulusan PN tidak terdapat dalam sistem RoS tidak benar.
“Sistem di laman sesawang RoS bagi kelulusan sesebuah pertubuhan dikemas kini secara automatik setiap dua bulan dan kelulusan PN hanya akan tertera dalam carian umum laman sesawang pada awal Oktober.

“Ini memandangkan PN diluluskan pada Ogos 2020,” katanya.
Bagaimanapun menurut kenyataan itu, sekiranya ada carian khusus dalam sistem pertubuhan eROSES, ia akan jelas memaparkan PN diluluskan pada 7 Ogos.
“Maklumat parti yang terdapat dalam sistem eROSES hanya boleh diakses oleh setiausaha parti tersebut sahaja,” katanya.
Isu pendaftaran PN menjadi hangat apabila Naib Ketua Angkatan Muda Keadilan (AMK), Syed Badli Shah Syed Osman hari ini mendedahkan tiada rekod pendaftaran gabungan politik itu.
Ketua Penerangan PKR, Datuk Seri Shamsul Iskandar Mohd Akin turut menggesa Perdana Menteri, Tan Sri Muhyiddin Yassin membuktikan pendaftaran PN. – K! ONLINE


PCG, PCC SE cadang bina kemudahan oxyalkylates di Kertih, Terengganu
Oleh KOSMO!

14 September 2020, 9:40 pm
KUALA LUMPUR – Petronas Chemicals Group Bhd. (PCG) menceburi pasaran oxyalkylates menerusi perjanjian jual beli saham (SSPA) dengan PCC SE untuk memperoleh 50 peratus kepentingan dalam anak syarikatnya, PCC Oxyalkylates Malaysia Sdn. Bhd. (PCC-OM).
Melalui pemilikan tersebut, PCG dan PCC SE bercadang untuk membina kemudahan oxyalkylates di dalam Kompleks Petrokimia Bersepadu Kertih, Terengganu untuk menghasilkan etoksilat dan poliol polieter.
Pengarah Urusan dan Ketua Pegawai Eksekutif PCG, Datuk Sazali Hamzah berkata, pembinaan kemudahan tersebut dijangka dimulakan pada tahun 2021 sementara pengeluaran dijadualkan bermula pada 2023.
Jelasnya, langkah tersebut merupakan satu lagi kejayaan bagi PCG dalam usaha mengembangkan segmen perniagaan bahan kimia khusus.
“Kami gembira dapat bekerjasama dengan PCC SE, pesaing surfaktan global, dalam usaha pertama memasuki pasaran oxyalkylates kerana pengalaman, kepakaran dan kemampuan mereka memberikan strategi yang sesuai dengan rancangan pertumbuhan kami.
“PCG akan terus meneroka pelaburan dalam lebih banyak teknologi dan aset yang akan mengembangkan portfolio bahan kimia bernilai tinggi, seterusnya mengekalkan kesinambungan masa hadapan kami,” katanya dalam kenyataan akhbar yang dikeluarkan di sini semalam.

Oxyalkylates adalah sekumpulan bahan kimia yang terdiri daripada etoksilat, surfaktan bukan ionik, dan poliol polieter, digunakan untuk pembuatan pelbagai termasuk bahan cuci, produk penjagaan rumah dan produk penjagaan diri.
Permintaan bagi bahan kimia tersebut dijangka meningkat terutamanya di kawasan Asia Tenggara dan Asia Pasifik.
Selain itu, Sazali menerangkan, kedua-dua syarikat turut berhasrat menubuhkan pusat penyelidikan dan pengembangan (R&D) bersama di PCC-OM bagi memastikan tahap inovasi yang tinggi untuk memenuhi keperluan pelanggan individu.
Selain itu, Pengerusi Lembaga Pentadbiran PCC SE, Waldemar Preussner berkata, penggunaan loji PCG di Kertih adalah sangat sesuai dengan adanya bahan mentah, infrastruktur yang baik serta akses pelabuhan langsung, memastikan pengeluaran dan kos logistik yang kompetitif.
“Projek ini membolehkan kami memanfaatkan pengetahuan sejak beberapa dekad dalam pengeluaran oxyalkylates di kemudahan kami manakala pusat R&D baharu bagi pelanggan di Asia akan mewujudkan jalan untuk mengembangkan portfolio produk kami,” katanya.


Peniaga miliki pakaian berjenama tiruan didenda RM30,000
Oleh MOHD AZLI ADLAN

14 September 2020, 8:04 pm
BESUT – Gara-gara mahu untung segera dengan memiliki 486 pakaian berjenama tiruan bagi menjualnya pada enam bulan lalu, seorang peniaga didenda RM30,000 oleh Mahkamah Sesyen di sini hari ini.
Hakim Azimah Yaacob memutuskan demikian selepas tertuduh, Muhammad Faizal Mohd. Noor, 31, membuat pengakuan bersalah selepas pertuduhan dibacakan terhadapnya.
Beliau juga mengarahkan tertuduh dihukum penjara tambahan enam bulan sekiranya gagal membayar denda tersebut. Muhammad Faizal yang tidak diwakili peguam membayarnya.
Berdasarkan kertas pertuduhan, tertuduh didakwa memiliki 143 kasut, 326 selipar dan 17 topi tiruan yang kononnya berjenama Adidas.
Muhammad Faizal didakwa melakukan perbuatan tersebut di sebuah premis di Kampung Cabang Tiga, Jerteh di sini pada 16 Mac lalu.
Dia didakwa mengikut Seksyen 102 (1) (c) Akta Cap Dagangan 2019 yang memperuntukkan hukuman denda maksimum RM 10,000 bagi setiap barangan dipakaikan dengan salah cap dagangan berdaftar atau penjara sehingga tiga tahun atau kedua-duanya sekali jika sabit kesalahan.

Pendakwaan dikendalikan Pegawai Pendakwa Kementerian Perdagangan Dalam Negeri dan Hal Ehwal Pengguna, Ahmad Salam Yusof. – K! ONLINE


Mayat remaja OKU hilang ditemui
Oleh KOSMO!

14 September 2020, 8:19 pm
Oleh ALICIA JOHNY KUEH
KANOWIT – Remaja lelaki orang kurang upaya (OKU) yang hilang di sungai sejak Sabtu lalu telah dijumpai di Sungai Bidut di sini, petang tadi.
Jurucakap Pusat Gerakan Operasi (PGO) Bomba Sarawak berkata, komander operasi PB Lawrence Benedict telah menerima maklumat daripada  Ibu Pejabat Polis Daerah (IPD) Sibu mengenai penemuan mayat di lokasi tersebut sekitar pukul 4.30 petang.
“Mayat mangsa telah ditemui jauh daripada lokasi mangsa terjatuh ke dalam sungai.
“Mayat mangsa seterusnya dibawa ke Hospital Sibu dan telah disahkan mati lemas. Operasi pencarian ditamatkan pada pukul 6 petang,” katanya dalam satu kenyataan di sini hari ini.
Mangsa yang dikenali sebagai Dublin Clint, 18, telah dilaporkan hilang selepas perahu yang digunakan mangsa dijumpai hanyut di sekitar Sungai Batang Rajang berhampiran Sungai Nanga Engsengai, Sabtu lalu.

Mangsa telah keluar sekitar pukul 7.30 pagi untuk menghantar tong minyak ke seberang sungai Kabah sebelum perahunya dijumpai penduduk kampung dua jam kemudian. – K! ONLINE


Pasangan kekasih antara lima ditahan ketika leka membungkus dadah
Oleh KOSMO!

14 September 2020, 9:41 pm
Oleh IVAN AMIRUL
KOTA KINABALU – Pasangan kekasih antara lima individu ditahan polis bandar raya ini ketika leka membungkus dadah dalam serbuan di sebuah kondominium di Telipok semalam.
Ketua Polis Daerah Kota Kinabalu, Asisten Komisioner Habibi Majinji berkata, serbuan dilakukan sepasukan polis dari Bahagian Siasatan Jenayah Narkotik Ibu Pejabat Polis Daerah (IPD) Kota Kinabalu kira-kira pukul 3 petang.
“Sewaktu serbuan, semua lima suspek termasuk seorang wanita berusia antara 22 sehingga 40 tahun itu sedang membungkus dadah tanpa menyedari kehadirin pihak polis.
“Wanita yang ditahan adalah kekasih kepada salah seorang suspek dan tidak mempunyai pekerjaan tetap,” katanya dalam sidang media di IPD Kota Kinabalu hari ini.
Katanya, hasil pemeriksaan polis merampas sebanyak 66 paket berisi dadah jenis syabu seberat 211.03 gram dan 0.85 gram ganja dianggarkan bernilai RM21,146 mengikut harga pasaran.

“Kita turut merampas beberapa barangan serta peralatan yang digunakan untuk membungkus dan menghisap dadah.
“Hasil siasatan mendapati rumah yang diserbu digunakan sebagai tempat untuk membungkus dadah. Pelanggan dipercayai akan datang ke rumah berkenaan untuk mendapatkan sendiri bekalan dadah selain menyediakan perkhidmatan untuk menagih dadah di rumah sama,” katanya.
Sementara itu, Habibi menyatakan kumpulan terbabit dikesan sebagai pengedar kecil-kecilan secara aktif di kawasan Inanam dan Manggatal sejak awal tahun lalu.
Semua yang ditahan berperanan sebagai pembungkus dengan mendapat upah sebanyak RM250 sehari.
Kelima-lima suspek kini direman selama seminggu dan kes disiasat mengikut Seksyen 39B Akta Dadah Berbahaya 1952. – K! ONLINE


Kadar pengangguran dijangka turun kepada 4.5 peratus
Oleh MUHAMMAD IKHWAN IDERIS

14 September 2020, 10:13 pm
KUALA LUMPUR – Kadar pengangguran di negara ini dijangka terus menurun kepada tahap 4.5 peratus pada penghujung tahun ini, menurut United Overseas Bank (Malaysia) Bhd. (UOB Malaysia).
Kadar pengangguran terbaharu direkodkan pada 4.7 peratus pada bulan Julai, selepas mencapai kemuncak 5.3 peratus pada Mei dan turun kepada 4.9 peratus pada Jun.
Ahli Ekonomi Kanan UOB Malaysia, Julia Goh berkata, kadar pengangguran dijangka terus mereda kepada 3.7 peratus pada 2021.
Jelasnya, ia masih lebih tinggi berbanding tahap sebelum berlakunya pandemik Covid-19 disebabkan kebanyakan syarikat masih perlu menyesuaikan diri dengan keadaan pasca pandemik.
“Pasaran tenaga buruh terus merekodkan pemulihan dengan bilangan pekerjaan telah meningkat lebih daripada paras 15 juta pekerjaan buat pertama kali dalam tempoh empat bulan pada 15.07 juta pekerjaan Julai lalu.
“Kebanyakan sektor ekonomi merekodkan peningkatan pengambilan pekerja pada Julai, didahului sektor perkhidmatan terutamanya penginapan, makanan dan minuman serta aktiviti pengangkutan dan penyimpanan.

“Peningkatan pengambilan pekerja dalam sektor pembuatan pula diterajui industri elektrik dan elektronik, berkaitan logam, percetakan, automotif dan produk berkaitan getah,” katanya dalam nota penyelidikan yang dikeluarkan semalam.
Selain itu, Goh menerangkan, pemulihan pasaran buruh bakal berdepan cabaran daripada penamatan Program Subsidi Upah dan moratorium automatik pada 30 September ini.
“Sejak dimulakan pada 1 April, PSU telah membantu 2.7 juta pekerja menerusi peruntukan yang diluluskan berjumlah RM13.8 bilion kepada 330,682 majikan.
“Selepas ini, bantuan upah serta pembayaran pembiayaan hanya diberikan kepada golongan yang masih terjejas akibat pandemik Covid-19 dan langkah ini akan membantu mengelakkan satu lagi gelombang penutupan dan pemberhentian perniagaan,” katanya.


Lima termasuk empat beradik sebab pencemaran didakwa esok
Oleh MOHD YUNUS YAKKUB

14 September 2020, 9:57 pm
SHAH ALAM – Lima termasuk empat beradik yang merupakan pengarah kilang jentera berat yang menyebabkan pencemaran di Sungai Gong, Rawang di sini akan didakwa di Mahkamah Sesyen Selayang, esok.
Ketua Jabatan Siasatan Jenayah Selangor, Datuk Fadzil Ahmat berkata, pertuduhan terhadap mereka akan dilakukan pukul 8 pagi di mahkamah tersebut.
Katanya, turut didakwa bersama empat beradik itu nanti adalah seorang pengurus kilang.
“Pejabat Peguam Negara telah memutuskan sebanyak dua kertas pertuduhan iaitu Seksyen 430 Kanun Keseksaan dan Seksyen 25 Akta Kualiti Alam Sekitar 1974.
“Kedua-dua pertuduhan di bawah Seksyen itu akan dibacakan bersama mengikut Seksyen 34 Kanun Keseksaan,” katanya dalam kenyataan di sini hari ini.
Jelas beliau, empat lagi tangkapan lain dibebaskan dengan bon di bawah Seksyen 118 Kanun Tatacara Jenayah untuk dijadikan saksi.

Kosmo! sebelum ini melaporkan empat beradik itu yang juga pemilik kilang itu berusia 50 hingga 60 tahun ditahan bermula pukul 11 malam pada 4 September lalu dan 12.30 tengah malam pada 5 September lalu.
Tiga daripada mereka ditahan di kediaman mereka di Selayang sementara abang sulung mereka ditahan ketika memberi hadir ke Ibu Pejabat Polis (IPD) Gombak bersama peguam mereka.
Pencemaran Sungai Gong yang disyaki berpunca daripada kilang jentera berat itu telah mengakibatkan lima juta penduduk di tujuh wilayah di sekitar Lembah Klang mengalami gangguan bekalan air selepas empat Loji Rawatan Air (LRA) dihenti tugas. – K! ONLINE


Usaha sama UDA, Maybank Islamic perkenal HouzKEY untuk projek Evoke Residences
Oleh KOSMO!

14 September 2020, 9:59 pm
SEBERANG PERAI – UDA Holdings Bhd. (UDA) menjalin kerjasama strategik bersama Maybank Islamic untuk menyediakan pelan pembiayaan inovatif, HouzKEY bagi membolehkan orang ramai memiliki kediaman dengan mudah.
Kaedah baharu itu tidak akan membebankan pembeli untuk memiliki kediaman dengan mengambil masa yang agak lama kerana terpaksa menabung bagi menyediakan wang pendahuluan yang tinggi.
Skim ini disasarkan kepada pelanggan berusia antara 25 hingga 34 tahun.
Ia akan membolehkan pemilik rumah hanya membayar deposit sewa tiga bulan sebelum berpindah ke rumah baru dengan pilihan untuk membeli rumah mereka selepas 12 bulan sewa pada harga yang telah dipersetujui.

Presiden yang juga Ketua Pegawai Eksekutif UDA, Mohd. Salem Kailany berkata, kaedah pembiayaan tersebut boleh digunakan untuk membeli kediaman yang dibangunkan UDA termasuk di bangunan Kondominium Evoke Residences yang dibangunkan di Taman Pauh Jaya, Bukit Mertajam, di sini.
“Oleh kerana harga hartanah yang semakin meningkat dari semasa ke semasa, maka, saya percaya HouzKEY adalah pilihan terbaik khususnya kepada golongan muda yang masih menyewa atau pembeli rumah pertama yang sukar menyediakan wang pendahuluan sebanyak 10 peratus,” katanya.

Beliau berkata demikian ketika ditemui pemberita semasa menghadiri majlis memeterai Memorandum Persefahaman (MoU) bersama Maybank Islamic di sini semalam.
Turut hadir Pengarah Urusan Maybank Real Estate Ventures, Sally Lye Saw.
Evoke Residences yang dianggap sebagai projek kondominium tertinggi di Seberang Perai itu memiliki nilai pembangunan kasar sebanyak RM141 juta.
Projek yang dibangunkan di atas tanah seluas hampir dua hektar sejak tiga tahun lalu menawarkan unit kediaman dengan tiga bilik tidur itu dijual pada harga antara RM494,648 hingga RM541,380 bergantung jenis kediaman, tinggi serta pemandangan lokasi yang disajikan kepada setiap pemilik rumah.
Lokasinya strategik kerana ia terletak tidak jauh dari susur keluar menuju ke Lebuh Raya Utara-Selatan (PLUS) dan Jambatan Pulau Pinang.

Selain itu, Lye Saw menerangkan, program HouzKEY akan menawarkan pembiayaan sehingga 100 peratus tanpa wang pendahuluan selain membenarkan pembeli mendapatkan tiga orang penjamin bagi meningkatkan potensi kelulusan pembiayaan mereka.
Katanya, sejak dilancarkan kira-kira dua tahun lalu, HouzKEY telah memberikan impak positif khususnya daripada segi kadar pemilikan kediaman di sekitar Lembah Kelang.
Beliau berharap program tersebut juga akan berjaya menarik minat pembeli kediaman di Pulau Pinang sebelum ia diperluaskan ke Johor selepas ini.


Lelaki maut sabit sawit terpacak atas dada
Oleh KOSMO!

14 September 2020, 7:42 pm
Oleh DIYANATUL ATIQAH ZAKARYA
MELAKA – Gara-gara cuba mengelak dari dihempap tandan kelapa sawit, seorang lelaki maut selepas sabit pemotong buah pada galah yang dipegangnya terjatuh dan terpacak di dada kirinya di Ladang Sawit Bukit Asahan di sini hari ini.
Dalam kejadian kira-kira pukul 11.15 pagi itu, mangsa, Misnan, 32, yang juga merupakan warga Indonesia ditemui tidak sedarkan dan disahkan meninggal dunia di tempat kejadian.
Ketua Polis Daerah Jasin, Deputi Superintendan Mispani Hamdan berkata, pihaknya menerima panggilan kira-kira pukul 11.20 pagi daripada seorang pekerja lelaki mengatakan mangsa ditemui dalam keadaan terbaring berlumuran darah.
“Hasil soal siasat, pekerja ladang tersebut memaklumkan mangsa ditemui dalam keadaan terbaring di atas tanah dan mengalami kecederaan parah.
“Pemeriksaan pada tubuh, mangsa disyaki terkena sabit pemotong buah sawit yang jatuh dan terpacak pada dada sebelah kiri sehingga terkena jantungnya,” katanya ketika dihubungi di sini hari ini.

Mengulas lanjut, Mispani berkata, insiden itu dipercayai berlaku gara-gara mangsa ingin mengelak dari dihempap tandan kelapa sawit yang dipotongnya, namun sabit pada galah yang dipegang tercabut dan mengenainya.
Katanya, mayat mangsa yang juga merupakan pekerja ladang sawit milik Sime Darby itu telah dihantar ke Hospital Jasin untuk bedah siasat dan kes diklasifikasikan sebagai mati mengejut. – K! ONLINE


10 lorong tikus ditutup
Oleh KOSMO!

14 September 2020, 6:58 pm
Oleh MOHD RIFAAT ABD. HAMID
ALOR SETAR – Polis mengenal pasti sebanyak 10 lorong tikus di kawasan Perintah Kawalan Pergerakan Diperketatkan (PKPD) Secara Pentadbiran Kota Setar.
Ketua Polis Daerah Kota Setar, Asisten Komisioner Noor Azman Mohd. Noor berkata, pihaknya telah mengesan 10 laluan tikus berdasarkan pemantauan dilakukan.
Kata beliau, laluan itu dikesan terletak di beberapa kampung yang bersempadan dengan daerah Kota Setar.
“Setakat ini tiada tangkapan dilakukan di laluan tersebut dan kita sekadar menasihati, memberi amaran dan mengarahkan mereka berpatah balik sahaja.
“Bagaimanapun tindakan menahan individu yang masih degil akan menyusul,” katanya di sini hari ini.

Selain itu, kata beliau, polis menutup tiga lagi jalan yang menghubungkan Kota Setar dengan Perlis dan Jitra seperti di Sungai Korok.
Beliau berkata, tindakan tersebut secara tidak langsung akan menghalakan semua pengguna ke sekatan jalan raya (SJR) yang didirikan polis.
“Kita akan mengarahkan pengguna jalan raya untuk berpatah balik sekiranya tiada surat pengesahan polis,” katanya.
Dalam perkembangan sama, katanya, pihaknya mendapati tahap pematuhan masyarakat adalah memuaskan iaitu kira-kira 99 peratus. – K! ONLINE


Kuala Lumpur fokus capai sasaran
Oleh MUHAMMAD ZUHAILY BADLISHAH

14 September 2020, 7:42 pm
KUALA LUMPUR – Ketua jurulatih Kuala Lumpur, Muhammad Nidzham Adzha Yusoff enggan menjadikan pertemuan menentang Pulau Pinang sebagai penentu kepada kejuaraan Liga Premier musim ini.
Bagi Nidzham, beliau lebih berminat memberikan fokus sepenuhnya untuk mencapai sasaran pihak pengurusan iaitu layak ke pentas Liga Super musim depan sebagai dua pasukan terbaik Liga Premier.
“Saya tidak fikirkan apa-apa mengenai kejuaraan liga walaupun ramai mengatakan aksi dengan Pulau Pinang selepas ini umpama penentu kejuaraan. Matlamat saya sama seperti ditetapkan pengurusan iaitu layak ke Liga Super 2021,” katanya.
Dalam masa sama, Nidzham memuji kecemerlangan barisan pemainnya selepas menang besar 4-1 ke atas pasukan tangga ketiga, Terengganu FC II (TFC II) dalam aksi ketujuh Liga Premier di Stadium Bola Sepak Kuala Lumpur, Cheras pada Sabtu lalu.
Empat gol Kuala Lumpur diperoleh menerusi dua jaringan Kouassi Francis Kone dan masing-masing satu daripada Paulo Josue serta Zhafri Yahya.
PARA pemain Kuala Lumpur meraikan kejayaan menewaskan TFC II 4-1 di Stadium Bola Sepak Kuala Lumpur pada Sabtu lalu. – FB KUALA LUMPUR HAWKS
“Kami berjaya menghukum lawan yang bermain dengan skuad tidak seimbang kerana menggunakan empat pemain import di bahagian serangan.

“Kami telah mengkaji aksi pasukan lawan yang menggunakan empat pemain tempatan di barisan pertahanan, jadi kami mengambil kesempatan daripada aspek itu.
“Bagaimanapun, masih ada aspek yang perlu diperbaiki dalam setiap perlawanan,” jelas Nidzham.
Kemenangan itu menyaksikan Kuala Lumpur kekal menghuni tangga kedua menerusi kutipan 15 mata sama dengan Pulau Pinang yang kini menerajui carta Liga Premier berdasarkan perbezaan jumlah jaringan gol.
Pertemuan Kuala Lumpur dengan Pulau Pinang pada Sabtu ini amat menarik untuk disaksikan kerana kedua-dua pasukan masih belum mencatatkan kekalahan daripada tujuh perlawanan setakat ini. – K! ONLINE


Penduduk di kawasan PKPD secara pentadbiran diminta bekerjasama
Oleh KOSMO!

14 September 2020, 7:46 pm
Oleh SITI A’ISYAH SUKAIMI
PUTRAJAYA – Kerjasama semua penduduk di kawasan Perintah Kawalan Pergerakan Diperketatkan (PKPD) secara pentadbiran adalah diperlukan dalam pencegahan penularan Covid-19.
Ketua Pengarah Kesihatan, Tan Sri Dr. Noor Hisham Abdullah berkata, kerjasama diperlukan supaya mereka terus kekal berada di rumah dan hanya keluar untuk urusan perlu sahaja.
“Penduduk juga dinasihat tidak meninggalkan kawasan yang telah diumumkan sebagai PKPD secara pentadbiran.
“Beberapa kawasan berisiko tinggi dalam daerah Kota Setar, Kedah telah dikenal pasti dan saringan masih giat dijalankan kepada penduduk setempat.
“Setakat ini, proses saringan berjalan lancar dan kerjasama penduduk setempat adalah baik,” katanya dalam satu kenyatan akhbar di sini hari ini.

Beliau berkata, pihaknya juga berterima kasih kepada kerajaan negeri Kedah dan pihak berwajib daripada pelbagai agensi yang bertungkus lumus bersama Kementerian Kesihatan dalam memastikan urusan di kawasan tersebut dapat dilaksanakan sebaiknya.
Susulan peningkatan ketara kes dalam Kluster Sungai dan Kluster Telaga, PKPD secara pentadbiran telah dilaksanakan di daerah Kota Setar, Kedah.
Pada masa sama, PKPD juga dilanjutkan di Amanjaya, Sungai Petani, Kedah bagi Zon Melor berikutan keperluan saringan ulangan.
Pelaksanaan tersebut turut dilaksanakan di kawasalan penjara dan kuarters di Tawau, Sabah. – K! ONLINE


Peluang Harimau Kumbang ke Liga Super cerah
Oleh MUHAMMAD ZUHAILY BADLISHAH

14 September 2020, 7:37 pm
KUALA LUMPUR – Pulau Pinang kini berada dalam keadaan selesa untuk melayakkan diri ke kancah Liga Super musim depan sebagai dua pasukan terbaik daripada saingan Liga Premier.
Kemenangan bermakna 2-1 ke atas Johor Darul Ta’zim II (JDT II) di Stadium Tan Sri Dato’ Haji Hassan Yunos, Larkin pada Sabtu lalu membolehkan skuad Harimau Kumbang kekal menerajui carta Liga Premier ketika ini.
Ketua jurulatih Pulau Pinang, Manzoor Azwira mengakui, tiga mata berharga itu memberikan tonik terbaik buat skuad bimbingannya dalam misi menjamin slot ke pentas Liga Super musim depan.
“Ini adalah tiga mata berharga diraih ke atas lawan yang hebat. Ia secara tidak langsung mencetus semangat tinggi dalam kalangan pemain memandangkan saingan musim ini cuma berbaki empat perlawanan lagi.
“Kami perlu memastikan segala perancangan dan taktikal menjadi supaya tiga mata seterusnya dapat dicari bagi menjarakkan perbezaan jaringan dan mata dengan pasukan lawan,” katanya.
DOS SANTOS muncul wira apabila jaringannya pada hujung separuh masa pertama menghadiahkan kemenangan buat Pulau Pinang. – FB PENANG FA
Dalam aksi itu, Muhammad Khairu Azrin Khazali meletakkan Pulau Pinang di hadapan seawal minit keempat sebelum Feroz Baharuddin menyamakan kedudukan buat JDT II pada minit ke-30.

Skuad Harimau Kumbang mengesahkan tiga mata selepas meraih gol kedua melalui Endrick Dos Santos seminit sebelum tamat separuh masa pertama yang seterusnya menjadi jaringan kemenangan buat mereka.
Pulau Pinang berpeluang melebarkan penguasaan mereka sebagai pendahulu Liga Premier jika menewaskan pencabar terdekat di tempat kedua, Kuala Lumpur pada aksi seterusnya di Stadium Bandaraya pada Sabtu ini. – K! ONLINE


Mekanik mengaku tidak bersalah kes penipuan jual beli kereta
Oleh KOSMO!

14 September 2020, 6:45 pm
Oleh ALICIA JOHNY KUEH
SIBU – Seorang mekanik mengaku tidak bersalah di Mahkamah Majistret di sini, hari ini atas tuduhan terlibat dalam sembilan kes penipuan jual beli kereta melalui Facebook yang dilaporkan di daerah ini.
Suspek yang berusia 33 tahun itu dihadapkan ke mahkamah atas 21 pertuduhan di bawah Seksyen 420 dan dua pertuduhan di bawah Seksyen 424 Kanun Keseksaan.
Pertuduhan dibacakan oleh pegawai pendakwa Inspektor Badrul Iskandar Selamat di hadapan Majistret Syarifah Fatimah Azura Wan Ali, dan Pegawai Pendakwa Inspektor Awang Iswandi Awang Mahmuddin di hadapan Majistret Muhammad Faizal Che Saad.
Menurut Ketua Jabatan Siasatan Jenayah Komersil Sarawak, Superintenden Maria Rasid berkata, suspek yang berasal dari Kuching, telah ditahan oleh pihak polis pada 3 September lalu.
“Suspek ditangkap kerana terlibat dalam 15 kes penipuan jual beli kereta melalui Facebook yang dilaporkan di daerah Sibu, Bintulu, Saratok, Sri Aman dan Kota Samarahan melibatkan jumlah kerugian melebihi RM50,000,” katanya dalam satu kenyataan.

Dalam pada itu, Mahkamah telah menawarkan jaminan tunai RM20,500 dengan dua penjamin tempatan bagi kesemua 23 pertuduhan, namun tertuduh gagal membayar wang jaminan dan tidak dapat menyediakan dua penjamin tempatan.
Tertuduh kemudian telah ditahan reman sementara di Penjara Sibu. – K! ONLINE


Golongan pendidik harus pastikan SOP dilaksanakan dengan baik
Oleh KOSMO!

14 September 2020, 8:01 pm
Oleh IVAN AMIRUL
KUDAT – Kementerian Pendidikan (KPM) meminta warga pendidik seluruh negara memastikan semua pelaksanaan prosedur operasi standard (SOP) membabitkan Covid-19 dijalankan dengan baik bagi mengelak penularan wabak berkenaan dalam kalangan pelajar.
Menterinya, Dr. Radzi Jidin berkata, pendekatan itu adalah untuk memastikan tiada sebarang penutupan semula sekolah berikutan Covid-19.
“Ia berikutan proses bagi membuka kembali sekolah adalah suatu proses yang cukup rumit.
“Kita akan terus berbincang dengan pihak Kementerian Kesihatan (KKM) di peringkat pengurusan bencana negeri untuk melihat sama ada wujud keperluan penutupan sekolah atau tidak sekiranya berlaku sebarang kes,” katanya ketika berucap sempena Majlis Ramah Mesra Bersama Warga Pendidikan Daerah Kudat hari ini.
Turut hadir Ketua Setiausaha KPM, Datuk Yusran Shah Mohd. Yusof, Timbalan Ketua Setiausaha (Pembangunan dan Perancangan) KPM, Datuk Azizan Mohamad Sidin dan Pengarah Pendidikan Sabah, Dr. Mistirine Radin.

Berlangsung di Sekolah Menengah Kebangsaan (SMK) Kudat II, Radzi turut menyempurnakan penyerahan sijil dan surat tawaran kepada pelajar bagi program Menggapai Impian, program Jom Tinggal Di Asrama dan program Langkah Kembali ke Sekolah.
Seramai sembilan orang pelajar sudah menerima surat tawaran Program Menggapai Impian, 11 orang murid B40 diterima masuk ke Program Jom Tinggal di Asrama dan 22 orang pelajar menerima surat tawaran kemasukan ke sekolah.
Sementara itu, Pengarah Kesihatan Sabah, Datuk Dr. Christina Rundi menerusi kenyataan hari ini memaklumkan keadaan wabak Covid-19 di Sabah ketika ini berada pada tahap membimbangkan.
Tawau dan Lahad Datu kini dikategorikan sebagai kawasan merah ekoran terdapat kes warga emas disahkan positif selepas mendapatkan pemeriksaan di sebuah klinik. – K! ONLINE


Pasangan, anak warganegara tiada Pas Lawatan Jangka Panjang dibenarkan masuk Malaysia
Oleh NOR IDAYU BOSRO

14 September 2020, 6:54 pm
PUTRAJAYA – Pasangan dan anak kepada warganegara Malaysia yang tidak mempunyai Pas Lawatan Jangka Panjang boleh memohon kebenaran untuk memasuki negara.
Ketua Pengarah Jabatan Imigresen Malaysia (JIM), Datuk Khairul Dzaimee Daud berkata, pemohon yang dibenarkan adalah isteri, suami dan anak kepada warganegara Malaysia atau Penduduk Tetap.
Beliau berkata, suami atau isteri warganegara asing pula mestilah telah berkahwin secara sah dengan perkahwinan itu didaftarkan di Jabatan Pendaftaran Negara (JPN) atau Jabatan Agama Islam Negeri dan Majlis Agama Islam Negeri serta Kedutaan Malaysia atau Pejabat Pesuruhjaya Tinggi Malaysia Luar Negara.
“Kemudahan itu adalah selaras dengan keputusan kerajaan seperti yang diumumkan oleh Menteri Kanan Keselamatan pada 25 Ogos lalu.
“Mereka diwajibkan untuk terus memohon Pas Lawatan Jangka Panjang setelah selesai proses kuarantin wajib seperti yang ditetapkan oleh Kementerian Kesihatan,” katanya dalam kenyataan akhbar di sini hari ini.
Khairul Dzaimee berkata, pemohon perlu membuat permohonan melalui emel [email protected].

“Permohonan ini akan diproses serta dibawa ke mesyuarat Task Force Kemasukan Warga Asing ke Malaysia bagi penilaian sebelum kebenaran masuk diberikan,” katanya.
Tambah Khairul Dzaimee, hanya pemohon dari negara-negara yang dibenarkan masuk sahaja akan diproses dan dipertimbangkan kebenaran masuk.
“Bagi negara-negara yang dikenakan sekatan kebenaran masuk, permohonan kebenaran masuk tidak akan dipertimbangkan sehingga ada satu keputusan baharu menarik balik sekatan kebenaran masuk bagi negara-negara tersebut,” katanya. – K! ONLINE


Sabah dilanda gelombang kedua Covid-19
Oleh KOSMO!

14 September 2020, 6:48 pm
Oleh IVAN AMIRUL
KOTA KINABALU – Jangkitan Covid-19 yang sedang melanda Sabah ketika ini merupakan gelombang kedua sekaligus lebih mencabar dari gelombang pertama.
Pengarah Kesihatan Sabah, Datuk Dr. Christina Rundi berkata, perkembangan wabak berkenaan sangat membimbangkan dan menunjukkan betapa rapuhnya benteng yang dibina untuk menahan penularan Covid-19.
“Kita harus belajar menerusi pengalaman terdahulu dan mematuhi prosedur operasi standard (SOP) yang sudah membawa kita keluar dari kesukaran lalu.
“Bagaimanapun, tiada sebarang pertambahan kes baharu dilaporkan Kluster Kunak (daerah Kunak) namun masih terdapat sampel yang masih diproses ketika ini setakat semalam.
“Selain itu, jumlah kes bagi kluster Benteng Lahad Datu adalah 403 orang bagi tempoh sama,” katanya dalam satu kenyataan akhbar hari ini.

Terdahulu, Tawau dan Lahad Datu kini dikategorikan sebagai kawasan merah ekoran terdapat kes warga emas disahkan positif selepas mendapatkan pemeriksaan di sebuah klinik. – K! ONLINE


Penunggang motosikal maut langgar tayar treler tercabut
Oleh KOSMO!

14 September 2020, 7:37 pm
Oleh ABDUL RASHID ABDUL RAHMAN
MARAN – Seorang mekanik maut selepas motosikal ditunggangnya melanggar tayar sebuah treler yang bergolek di atas jalan selepas tercabut di Kilometer 48 Jalan Temerloh-Jerantut di sini, hari ini.
Kejadian kira-kira pukul 1.50 tengah hari itu menyebabkan mangsa, Mohamad Zazmi Mohd. Zahari,22, yang berasal dari Jengka 10 mengalami kecederaan parah dan meninggal dunia di tempat kejadian.
Ketua Jabatan Siasatan dan Penguatkuasaan Trafik negeri, Kamarulzaman Jusoh berkata, semasa kejadian treler membawa muatan balak berkenaan dalam perjalanan dari arah Jerantut ke Kuala Lumpur manakala mangsa yang menunggang motosikal jenis Yamaha LC 135 dari arah bertentangan.
Tayar sebuah treler yang bergolek di atas jalan selepas tercabut di Kilometer 48 Jalan Temerloh-Jerantut di sini, hari ini.
“Apabila sampai di tempat kejadian tiba-tiba tayar belakang sebelah kanan treler telah tercabut dan bergolek ke kanan jalan lalu bertembung dengan penunggang motosikal yang datang dari arah bertentangan.
“Akibat kejadian penunggang motosikal terjatuh ke tebing sebelah kanan jalan dan meninggal dunia di tempat kejadian,” katanya di sini, hari ini.

Menurut Kamarulzaman, mangsa dibawa ke Hospital Jengka untuk bedah siasat dan siasatan dilakukan mengikut Seksyen 41 (1) Akta Pengangkutan Jalan 1987.
Katanya, berdasarkan siasatan awal mendapati semasa kejadian cuaca adalah baik dan cerah dan lokasi kejadian adalah jalan lurus. – K! ONLINE


Tentera wanita didakwa cederakan anak lelaki guna rotan
Oleh NUZULSHAM SHAMSUDDIN

14 September 2020, 4:20 pm
KUALA LUMPUR – Seorang wanita yang juga anggota tentera didakwa di Mahkamah Sesyen di sini hari ini atas pertuduhan mencederakan anak lelakinya berusia lapan tahun menggunakan rotan Julai lalu.
Bagaimanapun tertuduh yang berusia 31 tahun itu mengaku tidak bersalah selepas pertuduhan dibacakan terhadapnya di hadapan Hakim Mahyon Talib.
Mengikut pertuduhan, tertuduh didakwa melakukan penderaan terhadap anak lelakinya berusia lapan tahun dengan merotan pada kedua-dua tangan dan kaki sehingga menyebabkan pelbagai kesan lebam.
Kesalahan itu didakwa dilakukan di sebuah rumah di Jalan Padang Tembak di sini, pukul 1 petang pada 21 Julai lalu.
Berikutan pertuduhan dikemukakan mengikut Seksyen 31(1)(a) Akta Kanak-Kanak 2001 yang memperuntukkan hukuman denda maksimum RM50,000 atau penjara sehingga 20 tahun atau kedua-dua jika sabit kesalahan.
Terdahulu, Timbalan Pendakwa Raya Nurliyana Mohd. Jafri tidak menawarkan sebarang jaminan terhadap tertuduh.

Bagaimanapun, ibu dua anak itu yang tidak diwakili peguam, merayu diberikan ikat jamin dengan alasan dia masih bekerja.
“Anak saya ini (mangsa) adalah anak bersama bekas suami, saya mempunyai seorang lagi anak dengan suami baharu. Kejadian berlaku hanya salah faham, anak saya suka buat (kacau) rakan-rakannya,” katanya.
Selepas mendengar permohonan kedua-dua belah pihak, mahkamah kemudian membenarkan tertuduh diikat jamin RM8,000 dengan seorang penjamin berserta syarat tambahan mangsa diserahkan kepada bapanya sehingga kes selesai.
Tarikh 28 September ini ditetapkan sebutan semula kes. -K!ONLINE


31 kes positif, tiga kluster rekod pertambahan
Oleh KOSMO!

14 September 2020, 6:29 pm
Oleh SITI A’ISYAH SUKAIMI
PUTRAJAYA – Kes baharu Covid-19 hari ini mencatatkan 31 kes menjadikan jumlah kes positif sebanyak 9,946 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes baharu hari ini, 28 kes adalah penularan tempatan manakala tiga lagi adalah kes import.
Menurutnya, daripada 28 kes tersebut, 23 kes adalah di Sabah dengan 17 daripadanya dilaporkan di Kluster Benteng LD.
“Enam kes lain adalah saringan berbeza yang antara lain melibatkan saringan warga emas di Klinik Kesihatan Merotai, kes saringan jangkitan pernafasan akut teruk di Hospital Lahad Datu dan kes saringan prapembedahan yang dimasukkan ke Hospital Kudat.
“Selain itu, ia membabitkan kes saringan rujukan di Hospital Tawau, kes saringan kontak rapat iaitu dia anak kepada kes ke-9,454 dan kes saringan tahanan di Ibu Pejabat Polis Daerah (IPD) Kudat,” katanya dalam satu kenyataan di sini hari ini.

Beliau berkata, terdapat pertambahan empat kes bagi Kluster Bunga di Negeri Sembilan menjadikan 10 kes positif dalam kluster tersebut.
Katanya, pertambahan kes juga turut membabitkan Kluster Sungai dengan satu kes baharu menjadikan 58 kes dikesan positif dalam kluster itu.
Noor Hisham berkata, tiga kes import pula dari Indonesia yang melibatkan dua warganegara dan satu warga Indonesia. -K! ONLINE


APM Klang siap siaga hadapi air pasang besar
Oleh KOSMO!

14 September 2020, 4:29 pm
Oleh ISKANDAR SHAH MOHAMED
KLANG – Angkatan Pertahanan Awam (APM) Klang bersiap siaga sepenuhnya menghadapi fenomena air laut pasang besar yang diramal berlaku di 11 lokasi berisiko pada Sabtu dan Ahad ini.
Ketua Sektor Operasi APM Klang, Leftenan (PA) Muhammad Najib Mohamad Isahak berkata, seramai 19 anggota termasuk pegawai akan ditempatkan di semua lokasi berisiko dinaiki air akibat fenomena tersebut.
Katanya, ini termasuk kawasan sekitar Kapar, Pelabuhan Klang, Pulau Ketam dan Pelabuhan Utara.
“Fenomena itu dijangka berlaku bermula pada pukul 7.16 pagi dengan paras air laut mencecah setinggi 5.7 meter (m).
“Selain jentera lori dan ambulans, sebanyak tiga bot termasuk satu bot amphibia akan digunakan untuk membawa semua mangsa ke pusat pemindahan,” katanya ketika ditemui Kosmo! di Pejabat Daerah Pertahanan Awam (PDPA) Klang di sini, hari ini.

Menurut beliau, empat pusat pemindahan akan dibuka iaitu Dewan Serbaguna Kampung Sungai Serdang, Dewan Kompleks Sukan Pandamaran, Dewan Serbaguna Pelabuhan Klang dan Sekolah Rendah Agama Batu 4, Jalan Kapar.
Tambah Muhammad Najib, APM yang juga Sekretariat Pengurusan Bencana Daerah turut akan menggunakan peralatan perlindungan diri (PPE) sepanjang operasi membantu dan menyelamat.
“Justeru, kita menasihatkan penduduk di lokasi berisiko tidak terlalu panik dan sentiasa mengikuti perkembangan semasa berhubung ramalan cuaca serta arahan pihak berkuasa termasuk di media sosial.
“Selain itu, mereka perlu memastikan bekalan air bersih dan makanan mencukupi bagi menghadapi fenomena tersebut,” jelasnya.
Selain Klang, empat lagi daerah adalah melibatkan Kuala Langat, Sepang, Kuala Selangor dan Sabak Bernam yang diramal dilanda fenomena air laut pasang itu bermula bulan ini sehingga November depan. -K!ONLINE


Penduduk dakwa sukar mohon bantuan
Oleh NORLIDA AKMAR IDROS

14 September 2020, 6:19 pm
ALOR SETAR – Persatuan Pengguna Negeri Kedah (Cake) menerima aduan daripada orang ramai yang mendakwa sukar untuk menghubungi talian Pusat Kawalan Operasi Bencana (PKOB) Kota Setar bagi membuat permohonan bantuan makanan.
Setiausahanya, Mohamad Yusrizal Yusoff memberitahu, penduduk kecewa apabila tidak dapat membuat permohonan bantuan makanan tersebut.
“Sebilangan penduduk lagi memberitahu mereka tidak mengetahui tentang adanya bantuan makanan itu,” katanya dalam satu kenyataan di sini hari ini.
Kata beliau, ramai penduduk terutama dalam kalangan peniaga yang berpendapatan harian terjejas apabila tidak sempat membuat persediaan sepanjang tempoh Perintah Kawalan Pergerakan Diperketatkan (PKPD) Secara Pentadbiran ini.
“Mereka baru sahaja mula berniaga selepas Perintah Kawalan Pergerakan (PKP) sebelum ini dan tidak sempat membuat simpanan,” ujarnya.
Justeru, Cake meminta kerajaan negeri menyebarkan maklumat tersebut dengan lebih meluas serta memperbaiki mutu komunikasi perhubungan melalui telefon.

Terdahulu, Menteri Besar Kedah, Muhammad Sanusi Md. Nor meminta penduduk yang kehilangan sumber pendapatan susulan pelaksanaan PKPD di daerah Kota Setar menghubungi PKOB di talian 04-7028070.
Beliau juga memaklumkan buat masa ini hanya menerima 20 panggilan telefon daripada pemohon sumbangan daripada jumlah keseluruhan penduduk seramai 366,787 orang.- K! ONLINE


Pasangan kekasih edar dadah ditahan
Oleh KOSMO!

14 September 2020, 6:24 pm
Oleh AZAHAR HASHIM
KULIM – Sepasang kekasih yang menyara hidup dengan wang hasil mengedar dadah ditahan polis dalam satu operasi pencegahan jenayah di Kampung Ulu Dingin, Mahang di sini hari ini.
Pasangan berusia 39 dan 22 tahun itu ditahan bersama dadah jenis heroin dan syabu dianggarkan bernilai RM1,500.
Ketua Polis Daerah Kulim, Superintendan Azhar Hashim memberitahu, anggota dari Balai Polis Mahang yang menjalankan tugas rondaan di sekitar kawasan Kampung Ulu Dingin terserempak dengan dua suspek dalam keadaan mencurigakan di hadapan sebuah rumah kira-kira pukul 12.30 tengah malam.
“Anggota polis kemudian menahan pasangan itu dan hasil pemeriksaan menemui sebuah beg disyaki berisi dadah.
“Pemeriksaan lanjut mendapati beg tersebut mengandungi empat peket plastik lutsinar dipercayai dadah jenis syabu seberat kira-kira 4.16 gram bersama lapan keratan straw disyaki heroin dianggarkan seberat 19.30 gram,” katanya di sini hari ini.

Kata beliau, suspek lelaki mempunyai tiga rekod jenayah lampau berkaitan dadah manakala pasangannya tiada rekod jenayah lampau.
“Hasil soal siasat, suspek lelaki terlibat dengan dadah sejak tahun 2017 dan pasangannya pula sejak tahun lalu,” ujarnya.
Tambahnya, pasangan terbabit dipercayai mengedar dadah secara kecil-kecilan di sekitar kawasan kampung sebagai sumber pendapatan kerana keduanya-dua penganggur.
“Hasil ujian air kencing mendapati mereka positif dadah jenis morfin dan direman selama tujuh hari untuk siasatan di bawah Seksyen 39B Akta Dadah Berbahaya 1952 dan Seksyen 12 (3) akta sama,” katanya. – K! ONLINE


Kastam lupus dadah RM48 juta
Oleh KOSMO!

14 September 2020, 5:25 pm
Oleh ABDUL RAZAK IDRIS
KUALA LANGAT – Jabatan Kastam Diraja Malaysia (JKDM) melupuskan dadah bernilai RM48 juta
hari ini yang dirampas pihaknya di seluruh negara pada tahun 2018.
Timbalan Ketua Pengarah Kastam (Penguatkuasaan dan Pematuhan), Datuk Johari Alifiah berkata, proses pelupusan dadah jenis methamphetamine dan heroin seberat 1,200 kilogram (kg) itu menggunakan kaedah pembakaran menggunakan insinerator.
“Barang kes tersebut adalah hasil rampasan Cawangan Narkotik JKDM pada tahun 2018 yang kesnya telah diselesaikan dan mendapat arahan pelupusan daripada pihak mahkamah.
“Proses pembakaran ini dilakukan dengan mengikut garis panduan yang ditetapkan,” katanya
pada sidang akhbar di sini hari ini.
Kata beliau, pelbagai modus operandi dikesan pihaknya yang digunakan oleh sindiket penyeludupan dadah ini termasuk menggunakan khidmat kurier dan kontena.

Johari menegaskan berdasarkan statistik sebanyak 109 kes direkodkan bagi tahun 2018 dengan melibatkan dadah seberat 4,606 kg dan nilai rampasan mencecah RM157.618 juta.
“Kita mendapati jumlah kes terus meningkat pada tahun lalu kepada 198 kes dengan nilai rampasan dadah bernilai RM790.63 juta.
“Selain itu, sebanyak 389 kes direkodkan sehingga Ogos tahun ini dengan berat dadah 4,760 kg serta nilai rampasan RM109.96 juta,” jelasnya. – K! ONLINE